«Aгар ишингиз судда бўлса, адвокат эмас, балки блогер ёлланг». Бу тўғрими? Филип Нубель билан интервью – Газета.uz\nФото: Филип Нубель. Шахсий архивдан\n4 ноябр 2020, 12:00 Фойдали\nОАВ соҳаси мутахассиси, GlobalVoices (Нидерландия) халқаро нашриётининг бош муҳаррири Филип Нубель журналист Филипп Гажилига берган интервьюсида оммавий ахборот воситалари ва блогерликнинг ривожланиши ўзбекистонликларнинг замонавий дунёга мослашиши учун қандай ёрдам бериши ҳақида гапириб берди.\n— Сиз Ўзбекистонда рўй бераётган янгиликларни кузатиб борасизми?\n— Мен GlobalVoices’нинг бош муҳарририман, яъни 40 та тилда чоп этиладиган барча нашрлар билан ишлайман. Шунинг учун, албатта, мен ҳамкасбларим нашримизда ёзадиган материалларни ўқиб тураман. Ўзбекистонга келсак, бу ахборот фаоллиги Facebook ва Telegram’га ўтган мамлакатлардан бири, шу сабабли менга жуда қизиқ.\n— Facebook — кўпинча танқидий фикрлар учун ишлатиладиган майдондир. Aммо ҳукуматнинг ўзи танқидий фикрларни эшитишни истаётган бир пайтда бунга жавобан ахборот майдонида танқид қилишнинг бошланиши — табиий ҳол дея олиш мумкинми?\n— Менимча, ҳаммаси ҳиссиётлар билан боғлиқ. Бундан ташқари, кўплаб блогерлар ўзларини юлдуз деб билишади. Шундай экан, демак, сиз таъсирчан бўлиб, ёрқин образ ярата олишингиз керак. Aхборот кучли ҳиссиётлар таъсиридан ўтиши керакми? Менимча, бунда ҳар хил манбалар, турли фикрлар, уларни тақдим этиш усуллари муҳимроқ ҳисобланади. Бу жараёнларнинг барчаси ҳукуматнинг таклифи билан кечаётганлигига келсак, танқиднинг борлиги ҳар қандай ҳолатда ҳам яхши деб ўйлайман. Танқид мавжуд бўлсагина жамият ривожлана олади. Биз жамиятда содир бўлаётган жараёнларни кўришимиз лозим, бизга буни адолатли ва малакали ёритувчи мутахассислар керак. Aммо, албатта, биринчи навбатда, уларнинг ҳиссиётларга берилувчанлиги эмас, балки ҳақиқатан ҳам хилма хил фикрлари муҳимдир.\n— Бошқа давлатлар блогерлари билан таққослаганда, бизнинг блогерларимизнинг аудитория қамрови катта эмас. Aгар сизнинг аудиториянгиз асосан Тошкентнинг маълум бир аҳолиси бўлса, бу чиндан ҳам қарор қабул қилишга таъсир қилиши мумкинми?\n— 2000 йилдан 2006 йилгача мен Бишкекда яшадим ва, албатта, қўшни мамлакатларда содир бўлаётган воқеалардан хабардор бўлганман. Ўша пайтда Ўзбекистон ёпиқ мамлакат эди, демакки, бошқа мамлакатларда бундан 20 йил олдин бошланган жараёнлар сизнинг мамлакатингизда эндигина бошланди. Сизда барча жараёнлар музлатилган эди, эндиликда ҳаммаси қайта тикланмоқда. Ҳақиқий блогер бўлиш қанчалик қийин эканлигини тушуниш муҳим. Барча янгиликлардан хабардор бўлиш, ўқимишли ва масъулиятли бўлиш керак. Аудитория эса муаммо эмас, у аста-секин ўсиб бораверади. Қозоғистонлик блогер менга берган интервьюсида аввалига унинг блогерлиги ҳазил сифатида ўйлаб топилганини ва ҳозирда у муваффақиятга эришган қозоғистонликларни таклиф қилиб, улар билан интервью олиб боришини, ҳар ҳафта дастур чиқараётгани, ҳамжамият тузгани ва кўплаб обуначилари борлигини, улар ҳаётда учрашиб, муҳим масалаларни — дин, Ғарб, мавқе, гендерга бўлган муносабатларни муҳокама қилишларини айтиб берди.\n— ОАВ ҳамда блогерлар ўртасида қандай фарқ мавжуд? Бизда кўпинча улар орасида тенглик белгисини қўйишади.\n— Бу конференция учун мавзу! Дарҳақиқат, кўплаб мамлакатларда аудитория жиҳатидан оммавий ахборот воситалари билан бемалол рақобатлаша оладиган блогерлар бор; бу ҳақиқий таъсир кўрсатиш институти. Aммо блогердан бир хил масъулият ва малакани кутиш адолатсизликдир. Aхир у шунчаки одам, нашриётда эса ҳатто юрист фаолият кўрсатаётган бутун бир жамоа ишлайди, фактларни текшириш даражаси бутунлай фарқ қилади. Умуман олганда, ОАВ имкон қадар информатив ва мувозанатли бўлиши керак, блогерлар эса фикрларни билдиришлари ва изоҳлар беришлари керак. Бу ҳар хил вазифалардир ва бу иккала йўналиш ҳам жамиятда бир вақтда мавжуд бўла олиши муҳим.\n— Баъзида блогерларнинг каналларини ОАВга тенглаштириш масаласи кўтарилади, баъзида ҳукумат блогерларни шунчаки тинглабгина қолмасдан, балки уларга қулоқ солади. Бу оммавий медиа майдоннинг ривожланмаганлиги ва давлат муассасаларининг заифлигини кўрсатмайдими?\n— Гапни узоқдан бошлайман: мен узоқ муддат Хитойда яшаганман, у ерда адвокатлар, муҳаррирлар ва судьялар билан ишладим. Хитойда «Aгар сизда суд жараёни кечаётган бўлса, адвокат эмас, балки блогер ёлланг» деган нақл бор. У нима ҳақида? Суд тизимига ва қонуний равишда адолатга эришиш имкониятига ишончнинг йўқлиги тўғрисида. Бу эса кўплаб мамлакатларда содир бўлаётган ҳодисаларнинг моҳиятидир. Ҳокимиятга ишонмаётганлар ва муаммоларини қандайдир тарзда ҳал қилишни истаганлар, бошқа йўл билан адолатни таъминлашга ёрдам берадиганларга мурожаат қилишади, уларга ичидаги борини тўкиб соча олишади ва барча муаммолар бирданига ҳал бўлади.\nБу сўзсиз, ҳар ким ўз вазифасини адаштирган бутун жамиятнинг муаммосидир. Aдолат бўлиши керак. Aгар сиз судда қатнашаётган бўлсангиз, сиз адвокат ёллайсиз. Aгар судга ишонмасангизчи? Шунда одамлар вазиятдан чиқиб кетишга ҳаракат қилишади ва масалан, блогерга мурожаат қилишади. Aммо у холис ёндашмаслиги, тамагир, ҳатто ёлғончи ҳам бўлиши мумкин. Бундан келиб чиқадики, блогер адвокат, судья, прокурор ролини ўйнайди, аммо бундай масъулиятни бўйнига олиш ҳуқуқига эга эмас. У аслида нима бўлганини қаердан билади? Ким ҳақ ва ким ноҳақлигиничи? У ёзган нарсалар — шунчаки инфлюенсернинг фикри, аммо нега дарҳол югуриб, унинг айтганларини бажаришади? Бу каби аралашув менинг ижтимоий ҳаётимни бутунлай ва адолатсиз равишда йўқ қилиши мумкин. Сиз блогерсиз, демак сиз ОАВми? Йўқ. Сиз блогерсиз, демак сиз адвокатмисиз? Йўқ. Сиз блогерсиз — сиз судьями? Йўқ. Сиз шунчаки ўз изоҳларингизни беришингиз керак. Блогернинг изоҳлари оддий бир фикрлардан бири, аммо агар у ҳукм сифатида тақдим этилса ва ҳукумат ушбу ҳукмни ўйламасдан ҳаракатга кўрсатма сифатида қабул қилса, бу жуда хавфли.\n— Бугун бизда блогер — фикрлар етакчиси, у XIX асрнинг охирларида ёзувчилар сингари пешво саналади. Ахир бутун дунёда бундай эмас, тўғрими?\n— Буни бошқача ҳам таърифлаш мумкин: XIX асрда айнан ёзувчилар фикрлар етакчиси бўлган. Назаримда, фикрлар етакчиси ҳамма жойда, ҳар қандай соҳада бўлиши мумкин, унинг майдони ҳар қандай жойда бўлиши мумкин, у ўзини телевизор, ижтимоий тармоқлар, санъат орқали ифода этиши мумкин. Ғарбда, ҳайратланарли бўлсада, бу ҳали ҳам телевидение соҳаси вакиллари ҳисобланади. Бундан ташқари, бундай одам кроссплатформал — бир нечта вазифани бир вақтда бажарувчи бўлиши мумкин. Блогер эса — у шунчаки ўз блогига эга.\n— Эҳтимол, бизнинг аудитория ҳокимият ва цензура томонидан кўпроқ назорат қилинадиган бошқа платформаларга, масалан, телевидениега у қадар ишонмас?\n— Қўшиламан. Ўзбекистонда ижтимоий тармоқлар машҳурлигининг шиддатли ортиши сабаби ҳам шунда, бу мутлақо табиий ва ижобий жараён. Бундан ташқари, телевидениенинг муаммоси шундаки, ижтимоий тармоқлардан фарқли ўлароқ, у тингловчилар билан мулоқотга киришмайди.\n— GlobalVoices нашриётингизда муаллифлар ва таржимонлар — кўнгиллилар.\n— Бизнинг нашриёт қирқта тилда иш олиб боради ва муаллифлар ҳамда таржимонларнинг аксарияти кўнгиллилар. Aммо мақолаларни кўриб чиқадиган ва таҳрир қиладиган 25 нафар муҳаррир бор ва улар муайян миқдорда пул олишади. Чунки бизнинг муаллифларимиз ғоя, истак, маълумотларга эга бўлишлари мумкин, аммо шу билан бирга буларнинг барчасини тўғри татбиқ қилолмасликлари ҳам мумкин.\n— Ҳомийлар ва кўнгиллилар кўмагида фаолият юритиш модели — ОАВ учун қанчалик самарали?\n— Кўплаб муаллифларимиз 20 ёшдан 60 ёшгача ва ўзларининг даромад манбаларига эга. Aммо улар ўзларининг ишларидан ташқарида бирор нарса ҳақида ёзишни хоҳлашади, уларнинг ижодкорликка иштиёқлари баланд. Ва бу барқарорликнинг асосидир. Бизда икки турдаги муаллифлар бор: биринчиси биз учун доим ёзади, улар йиллар давомида имкон қадар ёзиб келишади, бу уларнинг қадриятларидан биридир. Иккинчиси эса тажриба, шуҳрат ва имкониятларга эга бўлишни истаган ёш мутахассислар. Улар икки-уч йил ёзиб, йўқ бўлиб кетишади. Лекин энг қизиғи нимада, биласизми? Бир неча йил ўтгач, уларнинг кўплари ҳаётларининг муайян босқичларини босиб ўтиб, университетни тугатиб, ҳаётда қандайдир барқарорликни қўлга киритиб, биринчи турдаги муаллифлар сифатида қайтиб келишади.\n— Нотижорат ва фойда олишга йўналтирилган ОAВ позицияси қанчалик кучли?\n— Бу жуда мунозарали мавзу — ОАВ моделининг инқирози ҳисобланади. Интернет пайдо бўлиши билан эски тизим (обуначилар, реклама ва адад) ҳамма жойда қулаб тушди. Ҳамма бир-биридан сўрай бошлади: қандай йўл тутамиз? Франция мисолини келтира оламан. У ерда иккита машҳур нашриёт бор эди: бири биз каби донорлар ва кўнгиллилар билан ишларди, иккинчисида кўнгиллилар билан бир қаторда профессионал журналистлар гуруҳи ва обуна тизими мавжуд эди. Сифатли материалларни ўқишни истасангиз — тўланг. Шундай қилиб, умуман нотижорат нашр ёпилди, иккинчиси эса ҳали ҳануз ишламоқда. Бу иккита бизнес стратегиясини бирлаштиришиб, муваффақиятга эришган камдан-кам учрайдиган омадли мувозанатнинг мисолидир.\nЯнги воқеликда нафақат қийинчиликлар, балки афзалликлар ҳам мавжуд: ўқувчингизни қанчалик яхши билсангиз, шунчалик яхши реклама танлашингиз мумкин. Ҳозир биз ўқувчи ҳақида жуда кўп маълумотларга эгамиз, унинг долзарб эҳтиёжларини осонгина ва мукаммал даражада тахмин қилишимиз мумкин.\n— Сизнингча, яна қандай стратегиялар самарали?\n— Супермаҳаллий янгиликлар муваффақият қозонган. Бир манзил бўйича ишлайдиган лойиҳалар мавжуд ва одамлар бунга қизиқишади — чунки биз дунёдаги ҳамма нарсалар ҳақидаги янгиликларнинг ҳаётимиздаги ўрнидан чарчадик, аммо ҳали ҳам олдимизда юз бераётган ҳодисаларга қизиқамиз. Шунингдек, контекст ва маълум бир ҳодисанинг бошқа ҳодисалар билан қандай боғлиқлигини, жараённинг умумий кўринишини глобал миқёсда кўришга ёрдам берадиган янгиликлар бугун қимматли. Бугунги кун ўқувчиси талтайиб кетган, бизда жуда кўп манбалар, тиллар, форматлар мавжуд; мия мен чарчадим, бас, дейди. Шунинг учун, тушунча ва тушунтириш берувчи ва ҳар биримизга тегишли бўлган, шунчаки билишимиз зарур бўлган янгиликлар кўпроқ муваффақиятга эришади.\n— GlobalVoices даромад олиш учун мўлжалланмаган. Бундай лойиҳалар қандай қийинчиликларга дуч келади?\n— Aсосий муаммо — лойиҳа яратувчиси, унинг қарашлари ва мақсадлари билан донор ўртасидаги абадий зиддият. Ишлаш учун сизга пул керак, аммо уни кимдан олишни ва кимдан олишнинг имкони йўқлигини билиш ҳам муҳимдир. Шунинг учун донорни ўзгартиришга ва аниқ ахлоқ кодексига эга бўлишга доимо тайёр бўлиш зарур. Бу жуда муҳим, чунки сизнинг имижингиз ва сизни қандай қабул қилишлари донор билан ҳам билан боғлиқ. Агар сиз мустақил бўлишни истасангиз, уларни ўзгартиришингиз керак. Бу кўпинча мажбуран содир бўлади, чунки донорларнинг ўзлари лойиҳага бўлган қизиқишни йўқотадилар. Яъни, бу доимий кураш. Ёқимсиз, бироқ фойдали жараён. Пул бўлмаса нима қиласиз? Ёки лойиҳани ёпасиз, ёки уни қайта кўриб чиқасиз, ёки унинг долзарблигига ишонч ҳосил қиласиз ва у учун курашишни давом эттирасиз.\n— Нима учун майдонингиз нотижорат бўлиб қолди?\n— GlobalVoices яратилаётганда кўпгина мамлакатларда интернет анча қулайлашди ва кўпчилик ўз тилларида ёзишни бошладилар. Дунё мулоқот қилаяпти, сиз эса бу ҳақда билмаяпсизми? Бу бизнинг эски шиорларимиздан бири. Яна бир нарса — нашриёт асосчиси америкалик, у америкаликларга улар коинотнинг маркази эмаслигини, Қўшма Штатлардан ташқари хилма-хил дунё борлигини кўрсатмоқчи эди. Aммо буларнинг барчаси инглиз тилида бўлмаганлиги сабабли, Ғарб буни эътиборсиз қолдирди. Дастлаб бизнинг манбамизда бошқа тиллардан инглиз тилига таржималар қилинар эди, кейин бошқа тиллар қўшилди. Нима учун кўнгиллилар таржима учун вақтни сарфлайдилар? Нима учун бизда 40 та тил бор? Чунки одамларга бу қизиқ.\nБизнинг тузилма кўп жиҳатдан горизонтал, чунки биз пул учун ишламаймиз. Барча таржимонларимиз ва мухбирларимиз фаоллардир. Фаоллик пулга қарши эмас, лекин фаоллик учун пул бешинчи ёки олтинчи ўринда, асосийси — фикрни изҳор қилишдир. Пулчи? Бўлса — аъло, бўлмаса — ҳечқиси йўқ. Яна иккита муҳим масала бор. Aгар биз пул олсак: бизга ким ва нима учун тўлайди? Бизда қатъий ахлоқ қоидалари мавжуд ва биз уни замон талабларига жавоб берадиган даражада янгилаб борамиз. Шу билан бирга, ҳар қандай ҳомийни ушбу қоидаларимизда тоблашимиз керак. Сўнгги бир неча йил ичида донор билан нима содир бўлганини кўришимиз керак. Биз улар билан алоқадор бўлишни хоҳлаймизми? Биз буни жамиятимизда муҳокама қиламиз. Aгар биз доноримизга ишонсак ва пул биз учун асосий нарса эмас деган шартга кўнсак, биз демократик тамойилларимиз ва номимиз учун хотиржам бўлишимиз мумкин.\n— Оммавий ахборот воситаларининг айрим шахслар фойдасига хизмат қилиш хавфи қанчалик юқори?\n— Нейтралитет — идеал ҳолат. Ҳеч бўлмаганда ҳаммамизнинг ўз ҳис-туйғуларимиз ва ўтмишимиз борлиги учун ҳам. Шунинг учун мен «мувозанат» сўзини яхши кўраман. Aгар сиз ҳаммага ўз фикрини билдириш имконини яратсангиз, вазиятни кўрсатсангиз, контекстни берсангиз, ўқувчи ҳам тўғри хулоса чиқариш имкониятига эга. Алоҳида шахсларнинг фойдасига хизмат қилиш эса номақбул йўл. Оммавий ахборот воситаларининг мақсади тарғибот эмас, балки ахборот беришдир. ОАВ жамият учун ишлайди ва агар кучли шахсий қизиқиш бўлса, унда бундай оммавий ахборот воситалари PR хизматига айланиб қолади. Aфсуски, коррупция ҳамма жойда бор, бу бизнинг табиатимизнинг бир қисмидир. Гап унинг миқдорида, шунинг учун ҳам ахлоқ қоидалари ва қонунчилик бор, шунинг учун ҳам кимгадир боғлиқ бўлмаслик жуда муҳим: ҳар бир кишидан 20 доллардан олиш, бир кишидан бир миллион олишдан яхшироқдир.\nЎзбекистонда мен очиқликни кўраяпман, турли овозлар пайдо бўлган, сиз чекловлардан эркинликка томон ҳаракатланаяпсизлар. Бу йўлда кўплаб хавф-хатарлар мавжуд, шунинг учун кўпчиликнинг қўрқуви ўринли, аммо барибир қўрқишнинг ҳожати йўқ: сизнинг ҳаракатингиз бағрикенглик маданиятига олиб келиши керак. Aгар шундай бўлса, нафақат мамлакат, балки бутун минтақа ютуққа эришади. Aхир, дунё мураккаб ва ўзгарувчан, ва унинг бутун хилма-хиллигига кўникиш керак. Шунда сиз ушбу глобал воқеликка кирасиз ва бу интеграция сиз ва қўшниларингизга фойда келтиради. Ушбу интеграция қанчалик муваффақиятли бўлиши, авваламбор, адолат, иқтисодий ривожланиш ва демократияни кафолатловчи самарали ислоҳотларга боғлиқ.\nФилип Нубель — полиглот, шарқшунос, таржимон, сиёсатшунослик ва оммавий ахборот воситалари бўйича халқаро эксперт. Қирқ тилда, шу жумладан ўзбек тилида чоп этиладиган GlobalVoices халқаро нотижорат ОАВ бош муҳаррири.\n«Газета.uz» 3 289


Минтақадаги ҳар бир туманда лагерь бўлиши даркор\nВилоят ҳокими Ж. Туймебаев раислигида туман ва шаҳар ҳокимлари иштирокида йиғилиш ўтди.\nУнда рўйхатга олинмаган ер участкалари ва қишлоқ хўжалик ширкатларини қуриш, насиялаштиришни осонлаштириш ва туманларни тўлиқ интернет тармоғи билан таъминлаш, компьютер саводхонликни ошириш масаласи кўриб чиқилди. Шунингдек, таълим муассасаларини янги, замонавий техника билан таъминлаш ҳамда ЯМТ пайтида болаларни қўллаб-қувватлаб келган ота-оналарга имкони борича шарт-шароитлар яратиб бериш масаласи муҳокама қилинди.\nКенгашда, шунингдек, вилоят ҳокими биринчи бўлиб минтақада ёзги дам олиш лагерларининг озлигини айтиб, қатор соҳа раҳбарлари ҳамда туман, шаҳар ҳокимларини танқид остига олди.\n– Вилоятда бу йилги 1 ва 10-синф ўқувчиларининг сони 579 мингга яқинни ташкил этмоқда. Бу эса болаларнинг ёзги дам олишини самарали ташкиллаштириш учун барча талабларга мос келадиган ёзги дам олиш лагерлари билан таъминлашни талаб қилади. Мен ҳар доим болаларнинг соғлиги асосий эътиборда бўлиши кераклигини айтиб келаман. Фақат Тўлебий туманида 52та туристик дам олиш минтақаси бор, лекин лагерлар йўқ. Тулкибош туманида эса 12 лагерь бор, – деди ҳоким.\nУшбу йўналишдаги ишни жонлантириш мақсадида ўзаро боғланиб, оқсаётган соҳалар бўйича тажриба алмашишни ва ёзги дам олиш лагерлари қуришни давлат-хусусий ҳамкорлиги асосида йўлга қўйишни туман ва шаҳар ҳокимларига топширди.\nҲар бир туман, шаҳарни ривожлантириш бўйича кўрсатма берган Ж. Туймебаев ҳокимларнинг бажарган ишлари тегишлича баҳоланиб, хулоса чиқарилишини айтди, шунингдек, қишлоқ ҳокимларининг хизматга мувофиқлигини аниқлаш учун қайта суҳбатдан ўтказишни вилоят ҳокими девони раҳбари А. Турғимбековга юклади.\nМажлисни хулосалар экан минтақа раҳбари давлат тасарруфидаги ерларни талон-тарож қилмаслик учун вилоят ҳокимининг ўринбосари Б. Жамаловга махсус реестр тайёрлашни топширди. Шу билан бир қаторда сабзавот ва полиз маҳсулотлари миқдорини экспорт талаби ва эҳтиёжига кўра кўпайтиришни юклади.\nШ. ТОШПЎЛАТОВА, 2017-06-16, 20:32 158


Xiaomi энди 4G-смартфон чиқармайди – у аллақачон 6G билан шуғулланяпти! - Terabayt.Uz\nЖорий йилнинг 26 май куни Xiaomi корпорацияси Redmi 10X 5G смартфонини намойиш қилган. Кутилмаганда унинг янада илғор версияси – Redmi 10X Pro ҳам чиққан, яна...\nЎҚИНГ: Супер-арзон Redmi 10X 4G смартфонини қарши олинг!\nМазкур компания 5G-смартфонлар яратиш ва янги авлод тармоғини оммалаштиришга катта мблғлар ажратмоқда. Бундан ташқари, асосчиси ва айни дамдаги бош директори Лей Цзюнь (Lei Jun) сўнгги интервьюсида расман маълум қилишича, Xiaomi аллақачон олтинчи авлод уяли алоқа тармоғи – 6G устида иш бошлаган!\n6G’га ўтиш тафсилотлари маълум бўлмаса-да, Xiaomi бу борада Хитой ҳукумати билан ҳамкорлик қилмоқда. Шунингдек, компания сунъий йўлдош орқали интернет технологиясини ҳам такомиллаштирмоқчи. Лей Цзюнь, шунингдек, коронавирус пандемияси туфайли қийинчиликларга дуч келишаётганини ҳам тилга олиб ўтган.\nЭслатиб ўтамиз, дастлаб LG компанияси 6G тармоғини яратишга киришган, кейинроқ Huawei ҳам 6G тадқиқотларини бошлаб юборган.\nЎҚИНГ: Четроқ тур, 5G! Бу ёқда 6G тайёр бўляпти...\nXiaomi ҳамда унинг Redmi бренди кейинги ойларда бир нечта 5G-смартфон намойиш қилган. Лей Цзюннинг сўзларига кўра, компания ушбу алоқа стандартини қўлловчи қурилмалар экотизимини такомиллаштиришда давом этади.\nБугина эмас – Xiaomi шу йилнинг охирига бориб, 4G-смартфон ишлаб чиқаришни ҳам тўхтатиши мумкин! Бунинг ўрнига ўз маҳсулот ва хизматларида 5G технологиясига янада кўпроқ эътибор бериш ҳамда 6G ва сунъий йўлдош орқали интернет технологиялари борасидаги тадқиқотлар – компаниянинг асосий мақсадларидандир.\nТаъкидлаш керакки, Xiaomi аввалроқ нархи 285 доллардан ошувчи барча 4G-смартфонларини йўқ қилишини айтган. Лекин ундан ҳам олдин Redmi’нинг жиддий рақиби бўлган бошқа бир – рекордчи бренд биринчи бўлиб 4G-смартфонлардан воз кечишини эълон қилган.\nЎҚИНГ: Атиги 140 долларлик биринчи 5G-смартфонни ким тайёрлаётганини биласизми?\n#Redmi #Xiaomi #Android смартфон #янги технологиялар # 5G смартфон #5G технологияси #5G-смартфони #6G #6G-интернет


Mediapark.uz – Baxtiyor oila\nMEDIAPARK.UZ – рақамли ва маиший техника ва электрониканинг интернет-дўкони.\nMEDIAPARK.UZ – маиший техника ва электрониканинг интернет-дўкони, этказиб бериш Тошкент шаҳри ва бутун Ўзбекистон бўйлаб амалга оширилади. Бу эрда сиз нарх-сифат нисбати бўйича энг яхши товарларни сотиб олишингиз, янги маҳсулотлар билан танишишингиз, шунингдек хусусиятларини таққослашингиз мумкин.\nҲар бир бўлимда биз маҳсулотларни шундай жойлаштирдикки, уларнинг ҳар бири билан танишишингиз осонроқ бўлсин. Агар сиз маҳсулотларни танлаш жараёнини тезлаштирмоқчи бўлсангиз, унда сиз сайтда қулай қидириш функциясидан фойдаланишингиз мумкин.\nХаридорларга қулайлик яратиш учун сотиб олиш учун бир нечта тўлов вариантлари мавжуд: нақд пул, пластик карта, CЛИCК тўлов тизими. Шунингдек, бизнинг онлайн-дўконимизда сиз қисмларга бўлиб сотиб олишингиз мумкин.\nТошкентда катта ёки кичик маиший техника танлашда, “Маиший техника” онлайн-дўконимиз бўлимини кўриб чиқишингизни тавсия қиламиз. Самсунг, ЛГ, Пҳиллипс, Сонй, Панасониc, Элеcтролух, Артел, Авалон, Тефал, Браун ва бошқалар каби маиший техника ва электроника соҳаларида жаҳоннинг этакчиларининг кир ювиш машиналари, кондиционерлари, чангютгичлари мавжуд.\nАгар сизга иш, ўқиш, дўстларингиз билан суҳбатлашиш ёки ўйин-кулги учун кучли ноутбук, конвертация қилинадиган нетбук ёки конфетлар керак бўлса, унда “Планşетлəр, ноутбуклар ва ҳаммаси” – бўлимида тегишли вариантни танлашингиз мумкин. Бизнинг ассортиментимиз Тошиба, Леново, ҲП, Аcер, Автеч, Аппле брендларини ўз ичига олади.\nҚулай ва замонавий смартфонлар ҳар доим оила, дўстлар ва ҳамкасблар билан алоқада бўлишга, шунингдек ишда ва ўқишда муҳим масалаларни ҳал қилишга ёрдам беради. Интернет-дўконимизда Тошкентда смартфон сотиб олсангиз, сифат кафолати оласиз. Агар сизга дастурларни ёки қўшимча дастурларни ўрнатишда ёрдам керак бўлса, ҳар доим бизнинг мутахассисларимиз билан боғланишингиз мумкин.\nMEDIAPARK.UZ онлайн-дўконининг вазифаси\nБизнинг вазифамиз товарларни танлаш ва сотиб олиш жараёнини харидорларга имкон қадар қулайроқ қилишдир. Сиз ишлаётганингизда, мартаба қуришга, болаларни тарбиялашга ва орзуларингизни рўёбга чиқаришга интилинг, биз доимо сизнинг ёнингизда эканлигимизни унутманг – биз бир қадам, бир марта босиш. Қаерда бўлишингиздан қатъий назар: ишда, уйда ёки кафеда юқори сифатли маиший техника ва электроникани қулай ва рақобатбардош нархларда MEDIAPARK.UZ интернет-дўконидан танланг.


Ўзбекистон президенти қисқа муддатли таътилга чиқди\n08:54 05.08.2019 (Янгиланган 09:05 05.08.2019)\nШавкат Мирзиёев таътилни Ўзбекистонда ўтказади\nТОШКЕНТ, 5 авг - Sputnik. Ўзбекистон президенти Шавкат Мирзиёев 5 августдан қисқа муддатли меҳнат таътилига чиқди, деб хабар қилди президент матбуот хизмати.\n"Давлат раҳбарининг таътили Ўзбекистон ҳудудида ўтказилиши режалаштирилган", - дейилади хабарда.\nЎзбекистон раҳбари президент этиб сайланганидан буён ҳали бирор марта таътилга чиққани ҳақида маълумот берилмаган эди. Шу боис, Мирзиёев сал кам уч йиллик фаолияти давомида биринчи марта таътилга чиқди, дейиш мумкин.\nАммо Мирзиёев бўш вақтни оила даврасида ўтказадиган раҳбарлардан.\nМарказий Осиёнинг бошқа раҳбарлари таътил оладими?\nМарказий Осиё раҳбарлари орасида Қозоғистоннинг собиқ президенти Нурсултон Назарбоев ижтимоий тармоқларда таътилдаги суратлари билан баҳам кўришишни хуш кўрган. Хусусан, интернетда Назарбоевнинг Туркияда денгиз бўйида тушган суратларини кўриш мумкин.\nТожикистон президенти Эмомали Раҳмон ва у бошчилигидаги Ҳукуматнинг таътилга чиққани ҳақида маълумотни учратиш қийин.\nТуркманистон президентининг таътилга чиқиши ОАВ диққат-марказида турадиган воқелик. Гурбангули Бердимуҳаммедов ҳар йили таътилга чиқади. Одатда у дам олиш вақтида ижодий ишлар билан шуғулланади - китоблар ёзади, янги қўшиқлар яратади, рэп ўқийди ёки спорт билан шуғулланади.\nБердимуҳаммедов ўз таътилини қандай ўтказмоқда? >>>\nҚирғизистон президенти Сооронбай Жээнбеков президент этиб сайланганидан бир йил ўтгач меҳнат таътилига чиққан ва ҳордиқни Иссиқ-Кўлда ўтказгани маълум.


14:10 / 18.11.2017\nТерма жамоалар учун ажратилган кунлар тугаб, яна Европада клублар ўртасидаги мусобақалар давом эттирилмоқда. Бугун дунёнинг энг томошабоп чемпионати дея таъриф бериладиган Англияда ҳам тур учрашувлари старт олади. Tribuna.Uz одатига мос равишда турнинг энг сара учрашувларига батафсил тўхталади.\nУшбу тур ҳам воқеаларга бой бўлиши кутилмоқда. «Вест Ҳэм» янги бош мураббий Дэвид Мойес бошчилигида дастлабки учрашувини ўтказади. Златан Ибраҳимович ва Поль Погба (шунингдек, Маркос Рохо ҳам) узоқ танаффусдан сўнг яна сафга қайтади. Британиядаги энг кескин дербилардан бири - Шимолий Лондон дербисида сўнгги вақтларда яхши спорт формасида бўлган жамоалар ўзаро ҳисоб-китоб қилиб олади. Шунингдек, АПЛ рекордларини янгилаб бораётган Гвардиола ва «Манчестер Сити» мутлақ рекорд учун ҳаракат қилади. Демак бошлаймиз.\nАрсенал - Тоттенҳэм\nБошланиш вақти: 17:30 (Тошкент вақти билан)\nТрансляция: Futbol TV, Матч! Футбол 1\nЎйинолди қизиқарли фактлар\n«Арсенал» «Тоттенҳэм»га қарши Англия премьер-лигаси доирасидаги сўнгги олти учрашувдан буён ғалаба қозона олмаяпти ва бу жамоанинг Шимолий Лондон дербилари тарихидаги энг узоқ давом этган ғалабасиз сериясидир. Тўртта учрашувда дуранг, икки учрашувда «Тоттенҳэм»нинг қўли баланд келган.\n«Арсенал» ҳозирги қадар бешта ўй учрашувларининг барчасида ғалаба қозонди ва 2009/10 йилги мавсумдан буён илк марта бундай натижага эришди. Жамоа сўнгги марта 2007/08 йилги мавсумда дастлабки 6 уй учрашувини ютганди. 10 йиллик танаффусдан сўнг лондонликлар ўз рекордини такрорлаш имкониятига эга.\nҲарри Кейн Шимолий Лондон дербисидаги барча бешта учрашувнинг барчасида гол киритган. Унинг ҳисобида жами 6та гол бор. Фақатгина Эммануэль Адебайор (8) ва Робер Пирес (7) бу қарама-қаршиликда инглиз футболчисидан кўпроқ гол урган.\nМаурисио Почеттино мураббий сифатида Шимолий Лондон дербисида умуман мағлубиятга учрамаган (2 ғалаба, 4 дуранг), «Эмирейтс»да кечган учта учрашувнинг барчаси дуранг билан тугаган.\n«Арсенал»да Санти Касорла узоқ вақтдан буён майдонга туша олмаяпти. Ҳужумчи Оливье Жирунинг иштироки эса катта сўроқ остида турибди. Шкодран Мустафи ва Дэнни Уэлбекнинг ҳолатига бугунги текширувлардан сўнг аниқлик киритилади. Чака ва Косьелни ҳам терма жамоалардаги ўйинлардан кейин бу ўйинга туширилмаслиги мумкин.\n«Тоттенҳэм»да Ҳарри Кейн, Деле Алли, Ҳарри Уинкс, Уго Льорис ва Мишель Ворм яна сафга қайтди ва бу учрашувда иштирок этишга тайёр ҳолатда. Тоби Алдервейрелд ва Виктор Ваньяма эса жароҳати сабаб учрашувда майдонга туша олмайди.\nТрансляция: UzReport, Матч! Футбол 1\n«Лестер Сити» Англия Премьер-лигаси доирасидаги «Манчестер Сити»га қарши сўнгги уч учрашувнинг иккитасида (1 мағлубият) ғалаба қозонган. Жумладан ўтган мавсум Лестерда кечган учрашувда 4:2 мезбонлар ғалаба қозонган ва учрашувда Жейми Варди ўтган мавсумдаги ягона ҳет-трикига эришган.\n«Манчестер Сити»нинг АПЛ 11-туридан сўнг 31 очко ва тўплар нисбатидаги +31 фарқи лига тарихидаги рекорд кўрсаткич саналади. «Сити» ўз тарихида 12 учрашувда 34 очко тўплашни фақат бир марта 2011/12 йилда уддалаган ва ўша мавсумда АПЛ тарихида илк марта жамоа чемпионлик унвонини қўлга киритган.\n«Манчестер Сити» АПЛдаги меҳмондаги дастлабки олти учрашувда ғалаба қозонган иккинчи жамоага айланиши мумкин. Бу борада рекорд «Челси»га тегишли. Жамоа 2008/09 йилги мавсумда меҳмондаги дастлабки саккизта учрашувда ғалабани ўзиники қилган.\nСерхио Агуэро АПЛ доирасида ўзи иштирок этган сўнгги бешта учрашувда гол урди. 2016 йил майида у кетма-кет олти учрашувда гол киритиб, шахсий рекордини ўрнатган. Бугун мазкур рекордни такрорлаш имконияти унда мавжуд.\n«Лестер» таркибида Бен Чилуэлл ва Висенте Иборра жароҳатидан сўнг фитнесс тестдан ўтиши керак бўлади. Роберт Ҳут ва Мэтти Жеймс эса жароҳати сабаб учрашувни ўтказиб юборади.\n«Манчестер Сити» сардори Винсан Компани жароҳатидан тузалиб сафга қайтган ва дисквалификация туфайли учрашувни ўтказиб юборадиган Николас Отамендининг ўрнини эгаллаши мумкин. Аргентиналик ҳимоячидан ташқари Бенжамен Менди жароҳати сабаб майдонга туша олмайди. Раҳим Стерлинг ва Фабиан Дельфнинг ҳолати бугун аниқ бўлади. Аргентина терма жамоаси ўйини вақтида ҳушини йўқотган Серхио Агуэронинг ҳолати эса жуда яхши эканини Гвардиоланинг ўзи ҳам тасдиқлаган.\nЛиверпуль - Саутҳемптон\nТрансляция: Матч! Футбол 1 (ёзиб олинган ҳолатда)\n«Саутҳемптон» «Ливерпуль»га қарши барча мусобақаларда беш учрашувдан буён мағлубиятга учрамай келмоқда (3 ғалаба, 2 дуранг) ва ўз тарихида биринчи марта кетма-кет олти учрашувда мағлубиятга учрамасликни уддалаши мумкин.\n«Ливерпуль» АПЛ доирасида «Энфилд»да кечган сўнгги 32 учрашувнинг фақат иккитасида мағлубиятга учраган (19 ғалаба, 11 дуранг, 2 мағлубият).\nЮрген Клопп Премьер-лига доирасида ҳали «Саутҳемптон»ни енга олмаган (3 дуранг, 1 мағлубият), Бу мураббийнинг АПЛдаги бир жамоага қарши («Манчестер Юнайтед»ни ҳам тўрт учрашувдан буён юта олмаган) энг ёмон кўрсаткичи саналади.\nМуҳаммад Салоҳ (еттита гол урган) «Ливерпуль» ҳужумчиси Робби Фаулернинг АПЛдаги дастлабки 12 учрашувда 8та гол киритиб ўрнатган рекордини янгилаши мумкин.\n«Ливерпуль» таркибида Садио Мане ва Адам Лаллана ҳали тайёр эмас. Натаниэль Клайн эса узоқ вақтдан буён майдонга туша олмаяпти. Жордон Ҳендерсон эса бу учрашувда майдонга қайтиши кутилмоқда.\n«Саутҳемптон»да эса ягона йўқотиш мавжуд. Яримҳимоячи Марио Лемина машғулотларга қайтган бўлсада, ҳали тўлиқ тикланишга улгурмаган.\n2012-2015 йилларда «Вест Бромвич» билан меҳмондаги кетма-кет 4 учрашувдан иборат муваффақиятсиз (1 дуранг, 3 мағлубият) сериядан кейин «Челси» бу стадиондан фақат ғалаба билан қайтмоқда. Сўнгги сафарда жамоа Миши Батшуайининг голи эвазига чемпионликни расмийлаштирганди.\n«Вест Бромвич» АПЛнинг амалдаги чемпионига қарши ўтказган барча уй учрашувларининг 11тасида ҳам мағлубиятга учраган ва бу борада тўплар нисбати — 8-28.\nБу Антонио Контенинг АПЛда «Челси» бошқарувидаги 50-юбилей учрашуви бўлади. Бу даврдан бошлаб бирор жамоа Конте ва унинг «Челси»си каби (115 очко) кўп очко тўплай олмаган.\nАльваро Мората АПЛ доирасидаги дастлабки 10 учрашувида 10 голда (7 гол, 3та голли узатма) иштирок этган. Бу борада фақатгина Диего Коста (11) ундан яхшироқ кўрсаткичга эга.\n«Вест Бромвич» таркибида Носир Шодли, Крейг Доусон ва Жеймс Моррисон жароҳати сабаб ўйинда иштирок эта олмайди, аммо Оливер Бёрк сафга қайтишга тайёр.\nГари Кэйҳилл жароҳатидан тузалиб сафга қайтган. Конте билан жанжаллашиб қолгани айтилган Давид Луиз ҳам бу учрашувда қайдномага киритилган.\nВиктор Мозес ва Миши Батшуайи жароҳати сабаб бу учрашувда майдонга туша олмайди. Дэнни Дринкуотернинг иштироки эса сўроқ остида турибди.\nБошланиш вақти: 22:30\nТрансляция: Futbol TV, Матч! Футбол 1.\n«Манчестер Юнайтед» «Ньюкасл Юнайтед»га қарши «Олд Траффорд»да кечган сўнгги 32 учрашувнинг 22тасида ғалаба қозонган ва фақат бир марта мағлубиятга (22 ғалаба, 9 дуранг, 1 мағлубият).\n«Манчестер Юнайтед» АПЛ доирасида ўз стадионида кечган сўнгги 22 учрашувдан буён мағлубиятга учрамаяпти (12 ғалаба, 10 дуранг) ва сўнгги олти учрашувда фақат ғалаба қозонган. Жамоа сўнгги марта 2010 йилнинг мартида ўз уйида кетма-кет етти учрашувда ғалаба қозонишни уддалаганди.\nРафаэль Бенитес учта турли хил клуб билан «Олд Траффорд»да ғалаба қозонган илк мураббийга айланиши мумкин. У олдинроқ «Челси» ва«Ливерпуль» Манчестердан ғалаба билан қайтган.\nРомелу Лукаку «Ньюкасл»га қарши 8 учрашувда ўйнаб 9та голда (5 гол, 4 голли узатма) иштирок этган.\nПол Погба, Златан Ибраҳимович ва Маркос Рохо узоқ давом этган жароҳатлардан тузалди ва «Манчестер Юнайтед» машғулотларига қайтди. Бу футболчиларнинг ўйиндаги иштироки аниқ бўлмасада, қайдномадан ўрин олгани ҳам аҳамиятга молик. Аммо ҳимоячи Фил Жонс Англия терма жамоаси йиғини вақтида белидан олган жароҳати сабаб ўйинда иштирок эта олмайди.\n«Ньюкасл Юнайтед» таркибида эса Кристиан Атсу, Жамаал Ласселлс, Поль Дамметт ва Микел Мерино жароҳати сабаб майдонга туша олмайди. Аммо дарвозабон Роб Эллиот ва ҳимоячи Чиаран Кларк сафга қайтган.\nБорнмут - Ҳаддерсфилд\nБёрнли - Суонси\nУотфорд - Вест Ҳэм\nБошланиш вақти: 19 ноябрь, 21:00\nБошланиш вақти: 21 ноябрга ўтар кечаси, 01:00


dunyovadavr.uz — Колорадо қўнғизи\nҚўнғиз ўз номини 1859 йилда, Колорадо штати картошка экин майдонларини яксон қилганидан сўнг олган, бироқ унинг асл макони Колорадо эмас, балки Мексиканинг шимоли-шарқидаги Сонор зоогеографик кичик вилояти ҳисобланади. Кўрилган барча эҳтиёткорлик чораларига қарамай, зараркунанда Шимолий Америка бўйича тез тарқалиб кетди, 1876-77 йилларда эса, кемалардаги юклар билан биргаликда Атлантика океанини кесиб ўтди ва илк бор Европада, Лейпциг теварак-атрофида пайдо бўлди. Шундан сўнг, Колорадо қўнғизи яна бир неча бор Европага олиб келинган, бироқ унинг ўчоғлари муваффақиятли йўқ қилинган, 1918 йилда, биринчи жаҳон уруши даврида эса, қўнғиз Бордо (Франция) ҳудудида ўрнашиб олишга эришди. Бу ердан қўнғиз Европа мамлакатлари бўйича ўзининг ғолибона юришини амалга оширди, биргина Буюк Британияни “забт” қила олмаган, қўнғиз ҳозирга қадар туманли ўлкада “нодир меҳмон”. Қўнғиз ёз ойларида устувор шамоллар йўналиши бўйлаб шарққа силжиган ҳолда, 1940 йилларда собиқ иттифоқ чегараларига етиб келди. Унинг собиқ иттифоқ ҳудудидаги илк ўчоқлари 1949 йилда Украинанинг Львов областида аниқланган.\nНаманган вилояти ўсимликлар карантини\nдавлат инспекцияси инспектори Наманган Т.И.Ф ЎКЧМ инспектори.


2020 йил 20 январь куни ўтказиладиган аукцион савдоларида миллий валютадаги давлат қимматли қоғозларни жойлаштириш тўғрисида - Ўзбекистон Республикаси Марказий банки\n2020 йил 20 январь куни ўтказиладиган аукцион савдоларида миллий валютадаги давлат қимматли қоғозларни жойлаштириш тўғрисида\nЯнгиланган сана: 16 Янв 2020, 09:56\nЎзбекистон Республикаси Молия вазирлиги ва Марказий банк 2020 йил 20 январь куни “Ўзбекистон республика валюта биржаси” акциядорлик жамияти (ЎзРВБ)нинг савдо тизимида давлат қимматли қоғозлар (ДҚҚ)ни қуйидаги шартлар асосида бирламчи жойлаштирилишини эълон қилади.\nЖойлаштириш усули: ЎзРВБ савдо тизимида аукцион орқали очиқ сотув.\nЭмитент – Ўзбекистон Республикаси Молия вазирлиги.\nАукционда жойлаштириладиган ДҚҚ реквизитлари:\nДҚҚ тури: ўрта муддатли облигациялар;\nидентификацион рақам: 26003UMFS;\nбир дона облигациянинг номинал қиймати: 1 000 000 (бир миллион) сўм;\nжойлаштириш санаси: 2020 йил 20 январь;\nчиқарилиш ҳажми: 200 000 000 000 (икки юз миллиард) сўм;\nмуомала даври: 728 кун;\nоблигацияларнинг сўндириш санаси: 2022 йил 17 январь;\nқатъий белгиланган фоизли даромад ставкаси: йиллик 16%;\nфоизли даромад тўланиш даври: 3 ой.\nФоизли даромад тўланиш саналари:\nбиринчи давр: 2020 йил 20 апрель;\nиккинчи давр: 2020 йил 20 июль;\nучинчи давр: 2020 йил 19 октябрь;\nтўртинчи давр: 2021 йил 18 январь;\nбешинчи давр: 2021 йил 19 апрель;\nолтинчи давр: 2021 йил 19 июль;\nеттинчи давр: 2021 йил 18 октябрь;\nсаккизинчи давр: 2022 йил 17 январь.\nАукцион ўтказиш шартлари:\nаризаларни қабул қилиш вақти: 10:30 – 11:30;\nаризаларни қондириш вақти: 15:00 – 16:00;\nтўлов валютаси: сўм;\nаукцион савдоларида рақобатсиз буюртманомалар қабул қилинмайди;\nбитимлар қийматини яхлитлаш: математик яхлитлаш усули билан вергулдан кейин иккита белгигача.\nНа русском: О проведении 20 января 2020 года аукциона по размещению выпуска государственных ценных бумаг, номинированных в национальной валюте\n"Газпромбанк" вакиллари Марказий банкка ташриф буюрди\nUSD = 10674.08\nEUR = 12576.20\nRUB = 146.91\nGBP = 14715.29\nJPY = 97.05\nCHF = 11512.17\nCNY = 1653.38\nОхирги янгиланиш: 18.09.2021, 16:32 (GMT+5)\nҲозир сайтда: рўйҳатдан ўтганлар - 0, меҳмонлар - 31


“Элчи” “Умид”ни фазога элтди\n"Элчи 2" ракетасининг “Умид” сунъий йўлдошини фазога олиб чиққани Эронда миллий байрам куни янги миллий ҳодиса ўлароқ байрам қилинди.\nЭронда исломий инқилобнинг 30 йиллиги нишонланаëтган айни кунда мамлакатда ишлаб чиқарилган биринчи сунъий йўлдош фазога учирилди.\nЭрон олимлари томонидан мамлакат ихтиëридаги мавжуд технологик имконлар доирасида яратилган биринчи сунъий йўлдошнинг фазога учирилиши мамлакатнинг чор тарафида акс садо берди.\nЭрон Ислом инқилобининг 30 йиллиги байрами кунида учирилган сунъий йўлдошга "Умид" деб ном берилди.\nМамлакат президенти Маҳмуд Аҳмадинежадга кўра¸ "Умид"нинг фазога учирилиши Ислом¸ тинчлик ва адолатни кенгайтиришни мақсад қилган.\n- Буюк Эрон миллати ва инсоният исломий инқилоб ғалабасининг 30 йиллигини нишонлаëтган кунда мен "Умид" миллий сунъий йўлдошини "Сафир 2" ракетаси воситасида фазога олиб чиқишга рухсат бераман¸ деди бутун мамлакат бўйлаб кўрсатилган телехабарда президент Аҳмадийнежад.\nЭронда миллий сунъий йўлдошнинг фазога учирилиши¸ халқаро майдонда Теҳрон ўз ядровий қуролига эга бўлиш мақсадига яқинлашиб қолди¸ деган хавотирлар кучайиб бораëтган бир пайтга тўғри келди.\nАммо Эрон расмийлари бундай хавотирларни мутлақ асоссиз деб¸ уларни рад этиб келмоқдалар.\nФарда радиосининг ҳарбий таҳлилчиси Ҳусайн Ариян фикрича¸ сунъий йўлдошни фазога олиб чиқишда ишлатилган баллистик технология келажакда қуролларни ҳам узоқ масофага отишга имкон бериши мумкин.\n- Бундай эҳтимол мавжуд. Зотан Эрон "Сафир 2"¸ яъни "Элчи 2" русумидаги фазога сунъий йўлдошни олиб чиқишга қодир ракеталар ишлаб чиқаришнинг уддасидан чиққан бўлса¸ ундан кейинги қадам¸ айнан узоқ масофага қурол отишга имкон берувчи технология бўлиши мумкин. Аммо ҳозирча сунъий йўлдошнинг мувафафқиятли равишда фазога учирилгани мустақил манбалар томонидан тасдиқланмади¸ дейди ҳарбий таҳлилчи.\nХалқаро мутахассислар томонидан фазога чиққани ҳозирча тасдиқланмаган "Умид" сунъий йўлдоши¸ расмий Теҳронга кўра¸ ҳарбий мақсадлардан йироқ ва фақат телекоммуникация тизими учун хизмат қилади.\nГарчи Эроннинг фазо дастурига оид ишончли маълумот жуда сийрак бўлса-да¸ Ариян каби таҳлилчилар¸ бу соҳада илгари силжиш мавжудлигини айтадилар.\n- Қайсидир даражада¸ Эроннинг ўз фазо дастурига жуда кўп маблағ сарфлаëтгани бор гап. Ҳаво ва фазо дастурлари Эрон Мудофаа вазирлиги тасарруфида ва расмийларга кўра¸ келаси беш йил ичида фазо лойиҳаларига 500 миллион доллар маблағ ажратилган¸ дейди асли эронлик ҳарбий таҳлилчи.


Ҳожи Муин. Аскарлик тўғрисида (1923)\nАскарсиз миллат жонсиз гавда ҳукмидадир. Ўзининг ерлик халқидан аскари бўлмаган бир юрт қўрикчисиз бир истеҳком кабидир. Аскарлик бир миллатнинг ҳаёт-мамот масаласини ҳал қилиш учун зўр рўллар ўйнайдурғон бир кучдир. Ҳар бир енгиш ва енгилишнинг боиси аскардир.\nНиколайни тахтдан туширган - аскар, шўролар ҳукуматини бу кунгача муҳофаза қилиб келган ҳам аскар бўлади, Бухорода золим амир ҳукуматини йиқитғон - аскар, Туркистонни босмачилардан қўриқлаб келган ҳам аскар эканлиги белгилидур. Туркистон турклари ҳам бир вақт урушқоқлиқда мумтоз ва машҳур эдилар. Фақат бу сўнгғи асрларда ўзларининг аскарий кучларини Оврупа жаҳонгирларига қарши ташламай, ўзаро урушға сарф этдилар. Охири, уларнинг юртимизни истило қилишлариға сабаб бўлдилар. Шунинг учун бундаги халқда бора-бора аскарлик руҳи сўниб кетди.\nЎктабр инқилобининг баракотидан бизда яна аскарлик қўзғала бошлағон бўлса-да, лекин биз бу фурсатдан истифода қила олмадик. Яъни 20-йилдан бошлаб ташви-қот ва тадбир юргузмай, бирдан даҳшатлик суратда ерлик халқдан мажбурий аскар олиб, натижада халқни ҳукуматдан нафратлантирдик. Шунинг билан баробар олинғон аскарларнинг ҳам қочишиға ўзимиз сабаб бўлдиқ. Халқнинг аҳволи руҳияси билан ҳисоблашмаганимиз учун бу тўғрида зўр хато қилдик. Ўшал вақтда фақат ихтиёрий суратда аскар олғонимизда, ҳозиргача ўн мингларча мунтазам аскарга эга булур эдик. Хайр, ҳар нима бўлди-ўтди. Бундай хатоларнинг қайси бирини санаб ўлтирурмиз...\nАна букун яна ерлик халқцан аскар олиш масаласи қўзғатилуб турадир. Ўртоқ Тротский ҳам ўзининг мактубида «ерлилардан секин-секин аскар олиш керак» мазмунида бир-икки сўз ёзиб ўтадир. Шундан ҳам маълум бўладирким, бу кунларда яна ҳукумат Туркистон халқидан аскар олишни тасвиб ва маслаҳат кўрган. Лекин бу дафъа қайси равишда, қандай шароит билан аскар олинадур? Бу ҳам билгулик эмас. Шояд бу тўғрида ҳукуматнинг юқори доираларида кенгаш ва музокаралар бўлиб турғондир. Ҳарҳодда, бу дафъа аввалги хатолар такрор воқеъ бўлмас, деб ўйлаймиз.\nҲозир Туркистоннинг баъзи бир шаҳрида ерлик халқдан оз-моз қизил милитсияларимиз бор. Шулар ихтиёрлик суратда олинғонликлари учун чин кўнгил билан яхшигина хидмат қилиб турадурлар. Шуларни бир турлик қизил аскар демоқ ҳам мумкиндир. Чунки бир неча вактдан бери шу қизил милитсияларимизнинг қизил аскар билан бир сафда туриб босмачилар билан урушиб келаётғонлари маълумдир. Ҳатто, баъзи ўринларда буларнинг қизил аскардан кўра ортиқлик қаҳрамонлиқ кўрсатганликлари кўрилгандир.\nАна шу ҳолларни кўзда тутиб бу дафъа тартиблик ва кучлик ташвиқотдан сўнг мажбурий эмас, ихтиёрий суратда аскар ола бошласақ, оз бир замонда анчагина аскар тўплашимиз қийин эмасдур. Фақат бу аскарлик хидмати-нинг муддатини қисқа қўйиб, бунинг учун енгил қонун ва қоидалар тузишимиз лозим.\nБошлаб ерлик халқцан зобитлар етиштириш учун Туркистоннинг ҳар бир шаҳрида аскарий қурс ва мактаблар очиш керак. Аскарларнинг маишатларини яхши таъмин этиш ва баъзи урф-одатларга мудохала қилмаслиқ ва ўзларини Туркистондан бошқа шаҳарга юбормаслик каби қоида ва ён беришлар эълон қилингонда аскар олишнинг муваффақиятли чиқиши аникдир. Шунинг билан баробар ҳар бир кўнгилли аскарга ўз яқинларидан икки кишининг кафил бўлиши ёки шунга ўхшаш бошқа бир тадбир шарт қилинса, келгусида ул аскарнинг қочишлиғи ва ё ҳукуматга қарши хиёнат қилмаслиғи учун бир амният ҳосил бўлур эди. Шун-дай тадбир кўрилган тақцирда, баъзи бир аскарнинг ўз қўлидағи яроғини янги бир йўдда ишлатиши мумкиндир.\nХулоса: аскарлик муқаддас бир хидматдир. Аскарлик хидматига кириши билан Туркистон халқи ифтихор қилишга ҳақлидир. Аскар бўлмоқ чин ҳуқуққа эга бўлиш демакдир. Туркистон халқи аскарлик хидматини зўр шодлиқ ва бутун ихлос билан қарши олар деб ишонамиз.\n«Зарафшон» газетаси, 1923 йил, 21 июнь


Алишер Узоқов кимни қучоқлаб, тинмай ўпиб олди? - 25 Сентября 2019 - Yangiliklar Olami - www.SherlarUz.CoM - SMS SHERLAR, SEVGI SHERLARI, YANGI\nГлавная » 2019 » Сентябрь » 25 » Алишер Узоқов кимни қучоқлаб, тинмай ўпиб олди?\n— Мукамбар Раҳимова. Мени дубляждаги энг биринчи устозим! Уларни кўрмаганимга тахминан 20 йил бўлибди. Улар мени бугун кўриб, анча улғайганимни ва раҳматли отамга ўхшаб қолганимни айтдилар! Ўзбек СССР дубляжидаги тирик афсона Мукамбар Раҳимованинг шогирдларидан бири эканимдан, шундай инсоннинг тарбиясини ола билганимдан бахтиёрман! Яна бир бор «Мен энг бахтли актёрман!» Дубляжни яхши кўраман!\nУларни кўрганимдаги ҳолатимни кўрсангиз эди… Қучоқлаб, тинмай ўпиб олдим… Болалигим эсимга яхшигина тушди! Умрингиз узоқ бўлсин, устоз!


Ўзбекистон 238 19.10.2019 13:11:24\n«Ўзагросуғурта» акциядорлик жамияти нафақат ички балки, халқаро фаолиятга ҳам эътиборни кучайтирмоқда. Шу кунларда, Жамият Бошқаруви раиси С.Отамуратов дунёдаги ҳамда чех суғурта компаниялари билан ўзаро ҳамкорлик алоқаларини ўрнатиш ва тажриба алмашиш мақсадида Прага шаҳрида бўлиб турибди. Ташриф доирасида хатарларни суғурталаш бўйича Марказий ва Шарқий Европа «Aon» компанияси раҳбарияти билан учрашув ташкил этилди, дея хабар бермоқда «Ўзагросуғурта» АЖ Ахборот хизмати. Музокаралар натижасида қайта суғурталаш соҳасида икки томонлама келишув битими имзоланди, дейилади хабарда.\nМазкур Меморандумга кўра, келгусида суғурта йўналишида инновацион фаолиятни амалга ошириш режалаштирилмоқда. Хусусан, қишлоқ хўжалиги соҳасидаги хатарларни суғурталаш, илм-фан, инвестициявий лойиҳалар, технологиялар, илмий-тадқиқот ва ўзаро тажриба алмашиш ишлари олиб борилади.\n«Aon» суғурта компанияси 1982 йилда Раян Суғурта гуруҳи Американинг қўшма суғурта компанияси билан бирлашганда ташкил этилган. 1987 йилдан компания «Aon» деб номланди. Бу шотландча «битта» деган маънони англатади. Дарвоқе, ўзбекистонлик футбол ишқибозлари «Aon» компаниясини Англиянинг Манчестер Юнайтед жамоаси орқали яхши танишади. Унинг логотипи бир неча йил «қизил иблислар» либосида акс этганди. Бу лойиҳа компания томонидан эришилган энг самарали ютуқлар сирасига кирса, унинг йирик йўқотишлари ҳам дунё ҳамжамиятига маълум.\nАҚШнинг «қора сешанба» мотам куни «Aon»га ҳам тааллуқлидир. 2001 йил 11 сентябрь ҳужумлари компанияга ҳам жиддий зарар етказди. Боиси Жаҳон Савдо Марказининг 92-98 ва 55-қаватларида Нью-Йорк офислари жойлашганди. Теракт натижасида компания 176 ходимидан айрилди ва ушбу санани ўз тарихидаги энг мудҳиш кун сифатида хотирлайди.\nБугунги кунда «Aon» — профессионал хизмат кўрсатувчи дунёдаги етакчи суғурта компанияси бўлиб, унинг 120 мамлакатда тахминан 50 000 ишчилари мавжуд. Бош қароргоҳи Лондон шаҳрида жойлашган.\n«Ўзагросуғурта» акциядорлик жамиятининг жаҳондаги нуфузли компания билан ҳамкорлиги Ўзбекистон иқтисодиёти учун муҳим аҳамиятга эга бўлиб, турли соҳадаги хатарларни қоплашда молиявий барқарорлик ва халқимизнинг турмуш фаровонлигини таъминлашга хизмат қилади.


Марат Дилмуҳаммедов:«Ўзимни бошқа соҳада тасаввур қила олмайман» - Спорт UZ - Скачать музыку бесплатно новинки музыки 2016-2017\n«Навбаҳор»нинг 1996 йилги тарихий чемпионликни қўлга киритишида жамоанинг ўша пайтдаги етакчи аъзоларидан бири Марат Дилмуҳаммедовнинг ҳам ҳиссаси катта бўлган. 28 март куни 41 ёшга тўладиган собиқ ҳимоячи профессионал фаолиятини 1992 йили Тошкент вилоятининг «Политотдел-РУОР» жамоасида бошлаган. 1993-1995 йилги мавсумни «Политотдел»нинг асосий таркибида ўтказган Марат Радикович 1996 йили «Навбаҳор»га кўчиб ўтади. Ўша йили у 23та учрашувда майдонга тушиб, жамоаси ғалабаларига катта улуш қўшди. Дилмуҳаммедов 1997 йилни ҳам Наманганда ўтказди. 2001-2003 йилларда «Дўстлик» шарафини ҳимоя қилган ҳимоячи кейинчалик Қозоғистоннинг «Тараз» клуби сафига бориб қўшилди. 2004 йили яна Тошкентга қайтиб, уч мавсум давомида «Локомотив»да тўп сурди. 2011 йили Россиянинг Барнаул шаҳрига кўчиб кетган Марат Дилмуҳаммедов яна уч йилга яқин вақт мобайнида ўйновчи мураббий сифатида фаолият юритди. Бугунги кунда у «Барнаул» академиясида мураббийлик қиляпти. Биз Наманганда ўтказилган «Навбаҳор» - чемпион!» шоу-дастури якунлангач, ушбу футболчининг фикрлари билан қизиқдик. - Марат Радикович, тарихий ғалабанинг 20 йиллиги билан табриклаймиз. Яна қадрдон дўстлар, жонажон стадион ва мухлисларни кўриб, кўнглингиздан нималар ўтди? - Биласизми, ҳиссиётларимизни бир-икки оғиз сўз билан ифодалаш қийин. Таклиф бўлганида, ҳеч иккиланишсиз уни қабул қилдим. Вилоят ҳокимлиги, футбол федерацияси ва жамоа раҳбариятининг ушбу санани эслагани - катта гап. Тадбирда иштирок этиш барча дўстларим қатори мен учун ҳам жуда ёқимли бўлди. Бу - ҳақиқий ностальгия, чинакам байрам. 1996 йилги мавсумда ҳақиқатан наманганлик мухлисларга ажойиб онларни туҳфа этгандик. Энг катта ютуғимиз - жамоамиздаги аҳиллик эди. Бир-биримизни кўз қарашидаёқ тушунардик. Бу шунчаки, баландпарвоз сўзлар эмас, фикримни қолган жамоадошларим ҳам тасдиқлашади. Бир нарсани айтишим керак, «Навбаҳор»нинг тарихий ютуғида раҳматли Ҳакимжон ака Ҳошимовнинг хизматлари чексиз бўлган. У киши ҳақиқий футбол фидойиси эдилар. Миллионлар ўйини деганда оилаларини ҳам эсдан чиқариб юборардилар. «Навбаҳор» таркибини, умуман, жамоани сақлаб қолиб, уни кучайтиришга айнан Ҳошимжон ака сабабчи бўлгандилар. Бу саъй-ҳаракатлар 1996 йилда натижасини берган. Фарҳод Магометов, Геннадий Денисов каби тажрибали футболчилар жамоага жалб этилишган. Олег Шацких, Зафар Мусабоев, Тоҳир Мадраҳимов, Абдуқаҳҳор Маъруфалиев, Илҳом Шарипов каби етакчилар юқори савияда ўйин намойиш этишганди. Деярли 40-50 фоиз ўйинчилар терма жамоа шарафини ҳам ҳимоя қилишарди. - Ўша йиллари «Навбаҳор» учун асосий рақиб «Нефтчи» клуби ҳисобланарди... - Тўғри айтасиз. «Водий дербиси»га қизиқиш жамоалар турнир жадвалининг қайси поғонасини эгаллаб турганлигидан қатъий назар, юқори бўларди. 1996 йилги мавсумда бу икки клуб ўзаро ўйинларда биттадан ғалабага эришишган. Намангандаги учрашувда биз 1:0 ҳисобида муваффақият қозонгандик. Фарғонада кечган ўйинда эса «Нефтчи» 2:1 ҳисобида зафар қучган. Шунга қарамай, чемпионат якунида олтин медаллар бизга насиб этган. - Орадан 20 йил ўтди. Шу вақт мобайнида нималар ўзгарибди? - Ўша йили дунёга келган гўдак бу йил 20 ёшга тўлади. Айни навқирон ва майдонда жавлон уриб футбол ўйнайдиган ёш. Бугунги авлод вакилларини кўриб, ўша ўзимиз ўйнаган даврлар ёдимга тушиб кетди. Наманган шаҳри замонавий кўриниш олиб, янада чирой очибди. «Навбаҳор» стадионида ҳам катта ўзгаришларга гувоҳ бўлдик. Ўзингиз ҳам кўрдингиз, жамоа базасида катта таъмирлаш ишлари олиб борилган. Ўзимиз яшаган хонага кирганимда, кўзимдан беихтиёр севинч ёшлари чиқиб кетди. Менга ёққан томони, жамоа ўз анъаналарини сақлаб қолибди. Виктор Романович билан суҳбатлашганимда, 25 йил давомида «Пахтакор», «Нефтчи» ва «Навбаҳор» олий лигадан бирор марта ҳам тушиб кетишмаганини билдирдилар. Буни эшитиб, жуда хурсанд бўлдим. Демак, вилоятда футболга эътибор ўзгармаган. Дарвоқе, Виктор Жалилов ҳақида сўз очилди. «Навбаҳор»нинг кучли бўлиб шаклланиши, мазмунли ўйин намойиш этишида ушбу мутахассис ҳам катта ҳажмдаги ишни амалга оширган. - Мухлислар ҳақида қандай фикрдасиз? - Бу алоҳида мавзу-ку! Ўзбекистондаги энг фидойи мухлислар айнан Наманганда. «Навбаҳор»нинг ғалабалари замирида маҳаллий ишқибозларнинг қўллаб-қувватлаши, натижа қандай бўлишидан қатъий назар, стадионни тўлдириб ўтиришлари мужассам. Бугун стадионга шунча мухлис келади, деб ўйламагандим. Фурсатдан фойдаланиб, уларга ўз миннатдорчилигимни билдираман. - Марат ака, бугунги кунда нималар билан машғулсиз? - Ҳамон футболдаман. Ўзимни бошқа соҳада тасаввур ҳам қила олмайман. Бир неча йилдирки, Барнаулда яшаяпман. Ўша ерда шу ном билан аталувчи клуб академиясида мураббийлик қиляпман. 2002 йилда таваллуд топган футболчилардан иборат жамоанинг бош мураббийиман. Натижалар чакки эмас. Яқин йилларда шогирдларим орасида Россия премьер-лигасида ўйнайдиганлар етишиб чиқса, ажабланмайман. Чунки гуруҳимизда истеъдодли футболчилар кўп. Камолиддин АЛИМОВ суҳбатлашди - деб хабар бермоқда Stadion.uz нашри.


Сайқал топаётган Туркистон\nТуркистон вилоятида департаментлар биноси фойдаланишга топширилади\nВилоят ҳокими Ў. Шўкеев Туркистон шаҳридаги қурилиши якунланаётган иншоотларни оралаб, пудратчи ташкилотларнинг масъул вакилларига қатор вазифалар юклади. Минтақа раҳбари уларга жадвалга риоя қилишни топширди.\nДаставвал, вилоят раҳбари маъмурий-тадбиркорлик марказидаги департамент биносига борди. Ҳозир бу иншоотда жиҳозлар ўрнатилмоқда. Бинонинг қурилишида 150 одам меҳнат қилмоқда. Яқин кунларда иншоот фойдаланишга берилади.\nЎмирзақ Естайули сўнг "Карвонсарой" мажмуасининг қурилиш майдонига борди. Бу иншоотда 920 нафар қурувчи ишламоқда.\nВилоят ҳокими шунингдек, замонавий услубда барпо этилаётган "Хемптон" меҳмонхона мажмуасида олиб борилаётган қурилиш ишлари билан танишди. Бу иншоот ҳам тез кунларда фойдаланишга берилади.\nЎмирзақ Шўкеев Конгресс холл, "Буюк Дашт эли", драма театри, «Rixos Turkestan» меҳмононаси ва Х. А. Яссавий мақбараси атрофида олиб борилаётган кенг қамровли ишлар билан танишди.\nВилоят ҳокимининг матбуот хизмати, 2020-09-09, 04:25 153


«O`ZBEKISTON 24» ТЕЛЕРАДИОКАНАЛИ - Ўзбекистон овози газетаси\n«O`ZBEKISTON 24» ТЕЛЕРАДИОКАНАЛИ\n2017 йил, 24 июль куни, соат 10:00 да ўз фаолиятини бошлади!\nБу тарихий воқеани тўғри баҳолаш учун биз бугун қандай замонда яшаётганимиздан келиб чиқиб, фикрлашимиз керак бўлади.\nАхборотни, сўзни тарозига солиб вазнини ўлчаб бўлмайди, аммо таъсир кучи тошни ёради, ҳатто дунёни ё бузади, ё тузади. Ахборот ҳудуд ёки чегара ҳам билмайди. Бир зумда дунёни эгаллайди...\nБугун дунё давлатлари энг кўп талашаётган бойлик ҳудудлар эмас, ер ости ва усти хазиналари ҳам эмас, балки ахборот, десак, айни ҳақиқатни айтган бўламиз. Ахборотни ким биринчи бўлиб тарқатса, вазият жилови унинг қўлида бўлади.\nБугун биз ахборот асрида яшаяпмиз, ахборот тарқатишнинг янгидан-янги турлари пайдо бўлмоқда. Ҳозир дунё ахборот олами ичида яшамоқда. Ахборотлар эса турли-туман: холис, нохолис, бузғунчи, асоссиз, ҳатто ғараз мақсадли, ёвуз ниятли ахборотлар ҳам тўлиб-тошиб ётибди. Ахборот хуружлари, урушлари авж олиб бормоқда.\nАна шундай мураккаб ва таҳликали замонда халқимизни мамлакатимиз ва дунёда бўлаётган воқеа-ҳодисалардан ўз вақтида огоҳ этиш, уларнинг ахборотга бўлган эҳтиёжини қондириш ўта муҳим вазифа ҳисобланади. Агар халқимизни ахборот билан ўзимиз таъминламасак, уларнинг онгу шуурини бошқаларнинг ахборотлари эгаллаб олиши турган гап. Аччиқроқ бўлса-да, тан олайлик, дунёнинг қайсидир ҳудудида бўлган воқеани биз кўпинча хорижий мамлакатлар\nоммавий ахборот воситалари орқали билардик. Кейин «Ахборот» нима деркин, деб кечгача кутардик. Бунгача қайта-қайта такрорланган ахборот ўз ишини қилиб бўларди. Табиийки, ҳар бир ахборот ортида уни тарқатган кучларнинг манфаати ётади.\nШунинг учун ҳам ахборотга эгалик қилиш, уни бошқариш, дунё ахборот маконидан муносиб жой олиш муҳим аҳамиятга эга. Биринчидан, халқимизни холис ахборот билан таъминлаймиз, иккинчидан, ахборот хуружларидан ҳимоя этамиз. Айниқса, ахборотга ўч бугунги ёшларни турли хавф-хатарлардан асраб қоламиз.\n«O`zbekiston 24» телерадиоканали зиммасига ана шундай улкан ва муҳим вазифалар юклатилган. Кўрсатув ва эшиттиришлар ўзбек, рус ва инглиз тилларида жонли эфирда намойиш этилиш бу — сўз эркинлиги, фикр эркинлигининг яна бир ёрқин тантанасидир. Бу оғир ва шарафли ишларни амалга ошириш учун пухта билим, юксак маҳорат, ўткир кўз, уйғоқ қалб керак бўлади. Кечаю кундуз бедор ва матонатли меҳнат талаб этилади.\nИшончимиз комилки, яқин орада дунёнинг оммавий ахборот воситалари тарқатган янгиликларда «O`zbekiston 24» ахборот телерадиоканали хабарига кўра...» деган сўзларни эшитамиз.\nЯнги телеканалнинг жамиятимиз ҳаётида тутган ўрни қанчалик муҳимлигини вақт ўтган сайин чуқурроқ англаб борамиз. 2017 йил, 24 июль – «O`zbekiston 24» ахборот-таҳлилий телерадиоканалининг туғилган куни. Бу кун, бу байрам барчамизга муборак бўлсин. Янги телерадиоканалда фаолият кўрсатаётган барча ҳамкасбларимизга куч-ғайрат, ижодий муваффақият тилаймиз.


Меҳнат ярмаркасида 64 нафар фуқаро доимий иш жойига эга бўлди - Халқ сўзи\n10:06 04 Сентябр 2020 Жамият\nАндижон вилоятида аҳолининг фойдали ижтимоий меҳнат билан банд бўлмаган қисмини иш билан таъминлаш борасидаги ишлар давом этмоқда. Жумладан, шу кунларда вилоят бўйлаб «Меҳнат ярмаркалари» бўлиб ўтмоқда. Қўрғонтепа туманида ташкил этилган тадбирда 58 та корхона ва ташкилотлар ўзларидаги 94 та бўш иш ўрни билан иштирок этди.\n— Коллежни тамомлаганимдан кейин ўқишни олий таълим муассасасида давом эттиришга қарор қилдим, — дейди Қўрғонтепа туманидаги «Савой» МФЙда истиқомат қилувчи Санобархон Сатторова. — Афсуски, уч йиллик уринишларим зое кетди. Шунинг учун «Меҳнат ярмаркаси»га ўзимга муносиб иш топиш мақсадида ташриф буюрдим. Натижада доимий иш жойига эга бўлдим. Бундан буён тумандаги ип йигирув корхонасида фаолият юритаман.\nШу куни тадбир давомида Санобархон сингари 64 нафар фуқаролар доимий иш жойига эга бўлган бўлсалар, 6 нафар юртдошларимиз 3 ойлик касб-ҳунар мактабига йўналтирилдилар. Тадбир давомида хорижда меҳнат қилишни ихтиёр этганлар ёки хориждан қайтганлар, жазони ижро этиш муассасаларидан озод этилган замондошларимиз ҳам эътибордан четда қолганлари йўқ.


“ШАРОФ РАШИДОВ БУЮК СИЙМО ЭДИ” - UzTV New York, Inc.\nЎзимни энг омадли одам деб ҳисоблайман. Негаки ҳаётим ва меҳнат фаолиятим давомида жуда кўп улуғ инсонлар билан учрашдим, улар ўгитини олиш бахтига муяссар бўлганман.\nШулардан бири Ўзбекистонимиз равнақи, халқимиз бахт-саодати учун толмас курашчи улкан давлат ва сиёсат арбоби Шароф Рашидович Рашидов эди.\nШароф Рашидовда давлат арбобига хос бўлган салобат, сиёсат арбобига хос донолик, катта адиб ва олимга ярашиқли юксак маданият ва самимий муомала, келажакни кўра олиш фазилатлари мужассам эди. Бир сўз билан айтганда у буюк сиймо эди. Бунга мен биргина Қувасой шаҳри тараққиёти мисолида гувоҳ бўлганман.\n1973 йилда Қувасой шаҳар ёшлар қўмитасига етакчи этиб сайлангандим. Айнан ўша йиллари Шароф ака Қувасой шаҳрига тез-тез ташриф буюриб турардилар. Бу пайтда шаҳарда фақатгина цемент комбинати ва ғишт заводи ишлаб турарди. Комбинатдан ҳар куни 180 тонна цемент чанги кўтарилиб уйлар томларига, ҳовлиларнинг боғ-роғларига ёғилар, экологик ҳолат ниҳоятда ёмон эди. Аҳволни ўнглаш учун вилоят раҳбарларига мутахассисларни жалб этган ҳолда заводларни реконструкция қилиш, янги ускуналар ўрнатиш, шаҳар экологиясини яхшилаш бўйича топшириқ берди. Сўнг шаҳарнинг ўша кезлардаги раҳбари Маматқул Рахматовга юзланиб, муаммолар ҳақида сўради.\nБугун сиз айтган лойиҳалар амалга ошса, Қувасой халқи бир умр сиздан миннатдор яшайди, – деди Маматқул ака. – Шаҳарда аҳоли кўп, уларга иш ўрни яратиш учун экологик муҳитга зарар бермайдиган, масалан, шиша идишлари ёки чинни буюмлари ишлаб чиқарадиган корхоналар қурилса…\nШунда Шароф ака, менга қаради, – Хўш бу таклифга шаҳар ёшлар қўмитаси раҳбари нима дейди. Эшитишимча муҳандис экансиз, янги заводлар барпо этсак, хом ашёси борми, бу атрофда…\nМана бу кирларнинг ён бағри турган битгани хом ашё, – дедим тошиқиб. – Унда, – дедилар Шароф ака, салмоқ билан, – завод қурилиши масъулиятини сизга топширамиз. Ҳашар қиласиз, ёшлар катта куч.\nЕнг шимариб ишга киришиб кетдик. Ўша йиллари Қувасойдаги баланд руҳ билан олиб борилган ишлар… эслашнинг ўзи завқли. 1975 йилда Қувасой шиша идишлар заводи ишга тушиб, 1500 киши ишли бўлди. 1976 йилда чинни буюмлар корхонаси ишга тушиб, яна 1000 та ишчи ўрни яратилди. Завод очилишига Шароф Рашидович ташриф буюриб самимий нутқ сўзлади. Маъруза ниҳоясида “Қувасой ёшларининг сардори Шуҳрат Аҳмедов нега кўринмайди, ахир у ушбу корхона қурилишининг ташаббускорларидан эди-ку”, – деб сўради. Кўриниш бердим. Олдиларига чақирдилар. Шароф ака раҳбариятга қараб: “Бу киши ҳалиям ёшлар етакчисими?” – деди. Бунга жавобан М.Раҳматов: “Сиз розилик берсангиз бир масъулиятли ишга тавсия этмоқчимиз”, – деди.\nМен шаҳар назорат бўлимига раҳбар этиб тайинландим. Қувасой шаҳри равнақ топди, заводлар сони 1979 йилга келиб 8 тага етди, шаҳарда қурилиш авжига чиқди, мактаблар, боғчалар, ҳаммомлар, шифохоналар, спорт ва мусиқа мактаблари ташкил этилди.\n1980 йилнинг бошида Ш.Рашидов яна Қувасой шаҳрига ташриф буюрди. Шаҳардаги “Мўян” номли давлат хўжалигининг боғларида бўлди. Мен бу даврда шаҳарнинг иккинчи раҳбари лавозимида ишлардим. Боғларни кўздан кечириб, у ерларда мева ва сабзавотчиликни ривожлантириш ҳақида кўрсатма берди.\nШароф ака республикамизнинг барча вилоятларидаги туман ва шаҳарлар хўжаликларининг иқлим шароитларини яхши биларди. Шунинг учун босқичма-босқич бу хўжаликларни мева ва сабзавотчилик, чорвачилик, паррандачилик, асаларичиликка ихтисослаштиришимиз кераклигини таъкидладилар. Натижада 1983 йилдан бошлаб Қувасой шаҳрида пахтачилик соҳаси ўрни боғдорчилик, узумчилик, сабзавотчилик, полизчилик, чорвачилик, паррандачилик соҳаларига асос солинди.\nҲозирги кунда Қувасой шаҳрининг фермер хўжаликларида мева ва сабзавотчилик, дончилик ва чорвачилик ривожланиб бормоқда. Фарғона вилоятининг қишлоқ хўжалиги маҳсулотларининг 15 фоизи Қувасой шаҳрида ишлаб чиқарилмоқда.\nҚувасойдаги чинни буюмлар ишлаб чиқариш корхонаси ишга тушгандан кейин биринчи маҳсулотлар чиқа бошлади. Заводда дизайнер мутахассислар Шароф Рашидовнинг “Кашмир қўшиғи” асаридаги қаҳрамонларнинг расмларини мазкур заводда ишлаб чиқарилган лаган буюмларида акс эттирган эдилар. Вилоят ва шаҳар раҳбарияти менга бу буюмларни Ш.Рашидовга олиб бориб беришимни тайинлашди. Шундай қилиб, республика раҳбарининг қабулига бориш ва ҳузурига кириш менга насиб этди. У чинни буюмларини қўлларига олиб, кўздан кечириб, шундай таъриф берди: “Халқимизнинг қўли гуллигини қарангки, оддий тупроқдан санъат дурдонасини яратиб турибди. Бунда Фарғона халқининг меҳнати нақадар беқиёсдир”.\n… Шароф Рашидов ҳар доим юрт тинчлиги, мамлакат равнақи, халқ фаровонлиги, миллатлараро тотувлик, диний бағрикенгликни қарор топтириш, инсонларни тарбиялаб, вояга етказиш каби ишларни чорак асрдан кўп вақт мобайнида амалга оширишда тинмай ҳаракат қилди ва бунинг уддасидан чиқди.


09:32 / 09.04.2017\nАҚШ президенти Дональд Трамп Сурияга ракета зарбаси бериб, унинг номзодини сайловларда қўллаб-қувватлаганлардан кўпчилигининг норозилигини келтириб чиқарди. Бу ҳақда The National Interest нашри журналисти Дэниэл Маккарти ёзмоқда.\nТрампнинг консерватор сиёсатчилар Рон Пол ва Патрик Бьюкенен атрофида бирлашган кўплаб тарафдорлари ундан юз ўгирдилар. Трампни қўллаб-қувватловчи асосий ресурслардан бири бўлган Breitbart сайти шарҳловчилари ҳам Трампнинг бу қароридан ранжидилар. Трамп ўз тарафдорлари ишончини йўқотмаган бўлса-да, бироқ бундай бўлиши унга хатар солмоқда, деб айтмоқда журналист.\nЎнг сайловчилар Трампдан иммиграцияни чеклаш ва Яқин Шарқдаги урушларда иштирок этишдан воз кечишни кутгандилар, бироқ Трамп бу ваъдаларини бажармаяпти. Бироқ журналистнинг айтишича, Трампда Сурияга зарба бериши билан сенаторлар Жон Маккейн ва Линдси Грэм каби янги тарафдорлари пайдо бўлди.\nТрампда сиёсатчига зарур бўлган "мустаҳкамлик захираси" деярли йўқ, у АҚШнинг охирги президентларидан энг номашҳури ҳисобланади. Маккартининг фикрича, сайловолди кампанияси ва инаугурация вақтида Трампга тарафдорларининг мустаҳкам ядроси қўллаб-қувватлови ёрдам берган ва Маккейн стратегиясини афзал билиб, ўз тарафдорларини ранжитиш унча онгли сиёсий қадам ҳисобланмайди.\nМуаллифнинг айтишича, президент сайловчилар томондан оммавий қўллаб-қувватланиши учун биринчи навбатда совуққонликни сақлаши ва эътиборини АҚШ манфаатларига қаратиши лозим.\nДональд Трамп Сурия зарба


Машҳур италиялик модельер Карла Фенди вафот этди\n09:02 / 20.06.2017 5348\nФото: AFP 2017 / Filippo Monteforte\nЖаҳонга машҳур Fendi гуруҳининг ривожланиш стратегиясини кўп йиллар давомида белгилаб берган италиялик модельер Карла Фенди Римда 81 ёшида вафот этди.\nМаҳаллий ОАВ маълумотига кўра, яқинда ўпкасидаги оғир хасталикни бошидан ўтказган Фенди касалхонадан чиққан ва ўзининг машҳур Палаццо Русполи қароргоҳига қайтиб кетган.\nКарла 1925 йилда ота-онаси томонидан асос солинган Fendi гуруҳининг фахрий президенти эди. Бу компания итальян юқори мода дунёсида ўзига хос ноёб ҳодиса бўлган, сабаби 1950-йиллар бошида уни бирданига беш опа-сингил бошқарган - Паола, Анна, Франка, Карла ва Альда.\nКарла ва опа-сингилларнинг энг муҳим қарорларидан бири – модалар уйига немис дизайнери Карл Лагерфельднинг таклиф этилиши бўлди. У узоқ йиллар давомида Fendi бренди арт-директори лавозимида ишлади. 1966 йилда Лагерфельд модалар уйининг машҳур белгисини ўйлаб топди – икки F ҳарфи, улардан бири тўнтарилган.\nОпа-сингил Фендилар ва Лагерфельд туфайли Fendi модалар уйи 1980-йилларда нуфузли кийим-кечаклар соҳасидаги жаҳон етакчиларидан бирига айланди, бироқ 1999 йилда гуруҳ LVMH (Louis Vuitton Moët Hennessy S.A) холдинги таркибига кирди ҳамда опа-сингил Фендилар компаниядаги бошқарув лавозимларидан маҳрум бўлишди.


PPO индикатори. Техник индикаторлар\nТехнические индикаторы / PPO индикатори\nPercentage Price Oscillator (PPO) индикатори – иккита сирпанувчи ўрта қийматлар (турли даврли) айирмасининг вақт оралиғи катта бўлган сирпанувчи ўртанинг қийматига нисбати каби ҳисобланадиган осцилятор. Бу индикатор қўлланиш тамойиллари бўйича ҳам, самарадорлиги бўйича ҳам классик MACD индикаторига ўхшайди.\nКомпьютер PPO индикаторининг MACD индикаторидан асосий фарқи шундаки, MACD иккита сирпанувчи ўрта қийматлар орасидаги мутлоқ фарқни ўлчайди, PPO эса улар орасидаги нисбий фарқни фоизларда ифодалайди.\nТез сирпанувчи ўртача (қизил чизиқ) секин сирпанувчи ўртачадан (кўк чизиқ) юқорида жойлашганда бозорда кўтарилувчи анъана (йўналиш) устувор бўлади. Тез МА секинидан пастда жойлашганда бозорда сотувлар авж олади. Икки сирпанувчи ўртачаларнинг кесишиш нуқтаси бу кесишиш йўналишида бозорга кириш нуқтаси ҳисобланади.\nИндикаторнинг ҳисобга олиш зарур бўлган муҳим хусусияти 0 даражанинг сигнал чизиғи билан кесишиши ҳисобланади. Агар кесишиш пастдан юқорига томон юз берса, бозорда барқарор тренд кузатилади ва бинобарин, ё харидорларни очиш, ёки уларни тутиб туришда давом этиш керак. Агар ноль чизиқни МА сигнал чизиғи юқоридан пастга томон кесиб ўтса, у ҳолда пастга тушувчи тренд билан ишлаш зарур.\nМетатрейдер учун PPO индикатори худди MACD индикатори каби индикатор кўрсатишларини нарх ҳаракати билан ажралиши ва қўшилиши ҳолатларини кўрсатади. Агар дивергенция кузатилганда, бу нархнинг пастга томон тез орада бурилишидан далолат беради, бунда нархнинг тушиши пайтида конвергенциянинг мавжуд бўлиши – бу нархнинг яқин орада юқорига томон бурилиши тўғрисида огоҳлантирувчи муҳим кўрсаткичдир.


19 апрел 2021, Тошкент вақти: 13:49\n"Финал учун оғир қўшиқ танлади"\nРоссиянинг "Первый" телеканалидаги “Голос” лойиҳасида иштирок этган ўзбекистонлик хонанда Наргиза Зокирова финалда рақиби Сергей Волчковга ғалабани бой берди.\nАлександр Градский гуруҳидан финалга чиққан иштирокчи Волчков "Tu, ca nun chiagne" ариясини ижро этди ва томошабинлар овозининг 75 фоизини қозонди.\nШу кунга қадар "Голос" саҳнасидаги ҳар бир ижроси гулдирос қарсаклар остида олқишланган Наргиза Зокирова эса ҳал қилувчи чиқишида афсонавий қўшиқчи Фредди Меркюрининг "Show Must Go On" қўшиғини куйлади.\nРус матбуотининг ёзишича, Наргизанинг мағлубиятига сўнгги чиқиши учун жуда оғир қўшиқни танлагани сабаб бўлган. Унинг финалдаги ижросига "шу кунга қадар Фредди Меркюри қўшиғини оригиналга яқинлаштириб ҳеч ким қайта куйлай олмаган" қабилида баҳо берилди.\nНю Йорк клубларидан "Голос" саҳнасига қадар\nНаргиза Зокирова бунга қадар Ню Йорк шаҳридаги клубларда қўшиқ куйлаган ва ижоди давомида бир қанча йўналишларда имконини синаб кўрган.\nМисол учун, унинг АҚШда чиқарган илк альбоми 2001 йилда ёзилган этно услубидаги “Олтин қафас” номли альбом эди.\nБундан сўнг клубларда қўшиқ куйлаб юрган хонанданинг фавқулодда кучли овозини пайқаган маҳаллий продюссерлар уни турли гуруҳлар таркибида бирга ишлашга таклиф қила бошладилар.\nЎша кезда Наргиза аввалига pop, кейин эса pop rock ва охир-оқибат, hard rock, heavy metal услубларида ҳам қўшиқлар ижро этган.\nМисол учун, rock гуруҳларидан бири таркибида heavy metal услубида ижро этган “The Evil One” қўшиғи дунёнинг собиқ биринчи рақамли террорчиси Усама Бин Ладиннинг қўлга олинишига бағишланган.\nАста-секин тажриба ва мухлис орттирган Наргиза яккахон қўшиқчилик услубига ўтган.\nАсли ўзбекистонлик хонанда 1971 йилда Тошкентда туғилган ва у ўзбекистонлик машҳур санъаткорлар – Зокировлар оиласига мансубдир.\nОнаси – Луиза Зокирова 1960-70 йилларда собиқ иттифоқда танилган эстрада хонандаси бўлган. Отаси – Пўлат Мордухаев қайин укаси Ботир Зокиров ансамблида ижрочи бўлган.\nОғир хаста бўлган отаси 2012 йилда вафот этишидан сал аввал ҳам Наргиза 2012 йилги “Голос” лойиҳаси кастингида иштирок этиш учун Россияга борган ва отасининг вафоти боис ортга қайтган эди.\nУни илк бор 4 яшарлигида саҳнага олиб чиққан устози айнан отасидир. Ўшанда у собиқ иттифоқ ҳудудидаги биринчи рақамли хонанда бўлган София Ротарунинг “Я, ты, он, она” қўшиғини куйлаган эди.\n15 ёшида эса у “Унутма мени” қўшиғи билан собиқ иттифоқ давридаги машҳур теле-шоу – “Юрмала”-86 танловида иштирок этиб, томошабин олқишига қозонган хонанда совринини олган.\nМаълумоти бўйича Наргиза Зокирова эстрада хонандасидир. У Тошкентдаги Цирк санъати ўқув-таълим муассасининг Эстарада бўлимини тамомлаган.\n1995 йилда ота-онаси билан АҚШга кўчиб кетган Наргиза айни дамда Ню Йоркда турмуш ўртоғи Филип Бальзано ва фарзандлари билан истиқомат қилмоқда.\n"Первый" телеканалидаги “Голос” лойиҳаси илк бор 2010 йилда Нидерландияда телеэфирга узатилган "The Voice of Holland" шоусининг русча вариантидир.\nБунга қадар бу лойиҳада ўзбекистонлик икки хонанда Севара Назархон ва Светлана Саъдиевалар иштирок этган.


Роберт Блейк: Марказий Осиё мамлакатлари 'Араб баҳори' сабоқларини ёдда тутмоқлари лозим - BBC O'zbek\nImage caption АҚШ Давлат котиби ўринбосари Роберт Блейк Twitter конференция уюштирди.\nАҚШ Давлат котибининг Жанубий ва Марказий Осиё бўйича ёрдамчиси Роберт Блейк "Америка овози" Рус хизмати билан Twitter орқали саволларга жавоб қайтараркан, АҚШнинг Марказий Осиёдаги сиёсатини ҳимоя қилган.\n18 апрел куни #AskBlake хэштеги билан Twitterda АҚШ Давлат котиби ўринбосарига савол юбориш имкони бўлди.\nАмерика ташқи сиёсат маҳкамаси раҳбари ўринбосари мамлакатининг Марказий Осиёга бағишланган "Янги Ипак Йўли" сиёсати билан боғлиқ саволларга жавоб қайтарган.\n"Америка овози" Рус хизмати хабар қилишича, Twitter фойдаланувчиси Бехзод Мамадиев (@mamadiev) "Янги Ипак Йўли" аниқ амаллардан кўра қуруқ ваъдаларга ўхшайди, деб ёзган.\nБунга жавобан жаноб Блейк, "булар қуруқ ваъдалар эмас", деб ёзган.\n"Мамлакатлар минтақавий интеграцияга ёрдам берадиган йўллар, темир йўллар ва электр узатиш тизимларини қуришаяпти", деб ёзган Давлат котиби ўринбосари.\nTwitter фойдаланувчиси @mukabiri11 Америка Қўшма Штатларини икки хил стандартларда айблаган ва нега Вашингтон "Марказий Осиёдаги коррупцияга ботган ва диктаторлик режимларини қўллаб-қувватлаяпти", деб сўраган.\n"Икки хил стандартлар йўқ. Биз Марказий Осиёда демократияни дастаклаймиз ва Марказий Осиё ҳукуматларини очиқ жамиятга интилишга ва коррупцияга қарши курашишга чақирамиз", дея жавоб берган Роберт Блейк.\nЖаноб Блейк бундан олдин ҳам Яқин Шарқдаги ҳодисалардан хулоса чиқариб, Марказий Осиё ҳукуматларини ислоҳотларни тезлаштиришга чақирган эди.\n"Марказий Осиё мамлакатлари "Араб баҳори" сабоқларини ёддам тутмоқлари лозим", деб ёзган АҚШ Давлат котиби ўринбосари ҳукуматларнинг шаффофлигини таъминлаш муҳимлигини урғулаган.\nҲукумат очиқлиги муҳимлигини ўтган ҳафта Ўзбекистонда бўлган АҚШ Давлат котибининг Жамоатчилик билан алоқалар бўйича ёрдамчиси Майк Ҳаммер ҳам таъкидлаган эди.\nАмерикалик юқори мансабли меҳмон ташрифи муносабати билан Тошкентда ташкил этилган анжуман "Давлат ҳокимияти органларининг очиқлиги - жамоат назоратини таъминлашнинг муҳим шарти" деб номланган.\nЖаноб Ҳаммер Америка Қўшма Штатлари мустақил журналистларни қўллаб-қуватлайди, деб айтган.\n"Биз уларни тўртинчи ҳокимият деб кўрамиз, уларнинг хабарларига таянамиз", деб айтган жаноб Ҳаммер.\nАмерикалик мулозим Тошкентда матбуот эркинлиги аҳамиятини урғулади\nҚўшма Штатлар Марказий Осиё давлатларини Яқин Шарқдан сабоқ чиқаришга ундади\nАҚШ Давлат котиби муовини Роберт Блейк Ўзбекистонга сафарини бошлади


“Локомотив” Ўзбекистон тарихидан ўрин эгаллади\n26 ноябрь, 2017, 15:35\nХабарингиз бор, кеча чемпионатнинг сўнгги тур учрашувлари ўтказилди. Унда бир қатор натижалар қайд этилди. Шу жумладан “Локомотив” ўз майдонида “Бунёдкор”ни қабул қилди. Голларга бой беллашувда “темирйўлчилар” 3:2 ҳисобида зафар қучишди ва кетма-кет Ўзбекистон чемпионлигини қўлга киритишди.\n"Локомотив" ва "Бунёдкор" учрашуви ҳамда тақдирлаш маросимидан фоторепортаж\nҚолаверса, бир неча кун олдин Ўзбекистон Профессионал Футбол Лигаси Ижроия Қўмитасининг қарорига кўра футбол бўйича олий лига мусобақаси 2018 йилги мавсумдан бошлаб “Ўзбекистон Суперлигаси” деб аталади. Биринчи лига эса “Ўзбекистон ПРО-лигаси” деб номланиши борасида маълум қилинди.\nШундай экан “Локомотив” олий лиганинг сўнгги чемпиони сифатида тарихдан жой олди.


05 июл 2022, Тошкент вақти: 21:06\nЎзбекистон Соғлиқни сақлаш вазирлиги ҳузуридаги Санитария-эпидемиологик осойишталик агентлиги тузилмасида ўн минг иш ўрни қисқартирилди. 2019 йилнинг 1 январида бошланган қисқартириш жараёни 2020 йилнинг 1 январида якунига етди.\nАгентликдаги манбанинг Озодликка билдиришича, аслида 7 минг иш ўрни қисқартирилиши режалаштирилган эди. Бироқ Молия вазирлиги қисқартириладиган иш ўринлари сонини 10 минг қилиб белгилаган.\nОзодлик билан суҳбатда бўлган Санитария-эпидемиологик осойишталик агентлигининг бир неча мутахассиси “бундай асоссиз қисқартириш юқумли касалликларнинг кўпайишига сабаб бўлади”, деб фикр билдирди.\nСанитария-эпидемиологик осойишталик агентлигининг ўз номини сир тутишимизни илтимос қилган ходимига кўра, президент фармонига асосан Соғлиқни сақлаш вазирлигининг Санитария-эпидемиология назорати хизмати иккига ажратилиб:\nВазирлар Маҳкамаси ҳузуридаги Санитария-эпидемиология назорати давлат инспекцияси ва\nСоғлиқни сақлаш вазирлиги ҳузуридаги Санитария-эпидемиологик осойишталик агентлиги\nсифатида қайта ташкил этилганидан сўнг, тизимдан 7 минг иш ўрни қисқартирилиши режалаштирилган эди.\nАгентликда эса 7 минг иш ўрни қисқариши керак эди. Аммо негадир ўн минг ходимни қисқартиришди.\n“Агентлик тузилмасида 30 мингдан кўпроқ одам ишлайди. Шундан 4179 нафари Вазирлар Маҳкамаси ҳузуридаги Санитария-эпидемиология назорати давлат инспекциясига ишга ўтди. Агентликда эса 7 минг иш ўрни қисқариши керак эди. Аммо негадир ўн минг ходимни қисқартиришди. Биз бундан норозилигимизни айтаяпмиз, аммо ҳеч ким арзимизга қулоқ солмаяпти”, - деди ходим.\nАгентликларнинг вилоятдаги бошқармаларидан бирида ишловчи масъул лавозимдаги шахс Озодликка қисқартириш жараёни президентнинг 2019 йил 9 сентябрдаги фармонидан анча олдин - 2019 йилнинг 1 январида бошланганини айтди. Бу жараён 2020 йилнинг 1 январида якунланган. Мутахассиснинг айтишича, қисқартириш жараёни мамлакат президентининг видеоселекторлардан бирида айтган бир оғиз сўзи сабаб бўлган.\nБир оғиз гап ортидан шунча одам ишсиз қолди.\n"Қисқартирилганларга икки ойлик иш ҳақи миқдорида товон пули берилди,иш тополмаганларга яна бир ойлик қўшимча товон пули ҳам берилди. Президент видеоселекторлардан бирида "Бизга СЭС нега керак ўзи?" деб бир оғиз гап гапирган эди. Шу гап сабаб бўлиб, ихчамлаштириш бошланиб кетди. Бир оғиз гап ортидан шунча одам ишсиз қолди", - деди бу манба.\nАгентликнинг яна бир ходимининг айтишича, раҳбарият қисқартиришлар ортидан ишда қолган ходимларнинг ойликлари кўтарилишини ваъда қилган эди, аммо кутилганидек бўлмади:\nОйликлар кўпайиш ўрнига деярли 50 фоизга озайиб кетди.\n“Бироқ ойликлар кўпайиш ўрнига деярли 50 фоизга озайиб кетди. Авваллари врачларимиз 2 миллиондан кўпроқ ойлик олар эди. Бугунги кунда эса ойликларимиз 1 миллион 100 минг -1 миллион 300 минг сўмга тушиб қолди”.\nСанитария-эпидемиологик осойишталик агентлигининг марказий аппаратида масъул лавозимда ишловчилардан бири ўз номини сир тутишимиз шарти билан бу маълумотларни тасдиқлади.\nМолия вазирлиги биздан ўн минг одамни қисқартиришни талаб қилди.\n“Тўғри, 7 минг ўрин қисқартириши режалаштирилганди. Қисқарган иш ўринлари ҳисобидан қолган ходимларнинг ойликларини кўтариш назарда тутилган. Аммо Молия вазирлиги биздан ўн минг одамни қисқартиришни талаб қилди. Ойликларнинг камайиб кетиши ҳам Молия вазирлиги талаби билан бўлаяпти. Менимча, вазирлик бюджет пулини тежашнинг мана шундай йўлига ўтиб олган”, - деди маъсул ходим.\nЖойлардаги мутахассисларнинг айтишича, Қаршида, Наманган ва Самарқанддаги бўлинмаларда қисқартиришлар катта жанжаллар билан амалга оширилди. “Қўшимча уч минг одамни қисқартирилаётгани катта норозиликларга сабаб бўлаяпти”,- деди мутахассислардан бири.\nСанитария-эпидемиологик осойишталик агентлигининг марказий аппаратида ишловчи масъул ходимнинг Озодликка айтишича, штатларнинг белгиланган кўрсаткичдан кўпроқ қисқартирилаётгани агентлик фаолиятининг сустлашувига сабаб бўлади.\nЮқумли касалликлар, жумладан, қизамиқ ва грипп, менингит кўпайиб кетиши мумкин. Чунки тарғибот ишларини олиб борувчи ходимлар сони кескин камайиб кетади.\n“Масалан, юқумли касалликлар, жумладан, қизамиқ ва грипп, менингит кўпайиб кетиши мумкин. Чунки тарғибот ишларини олиб борувчи ходимлар сони кескин камайиб кетади. Бу эса юқумли касалликларга қарши эмлашни назорат қилишни издан чиқаради”.\nСанитария-эпидемиологик осойишталик агентлиги раҳбарининг ўринбосари Ботир Қурбонов бу масалада Озодликка маълумот беришни истамади ва телефонини ўчириб қўйди. Агентлик раҳбари Баҳром Алматов эса икки кун мобайнида телефон гўшагини кўтармади.\nПрезидент Шавкат Мирзиёевнинг 2019 йил 9 сентябрдаги “Ўзбекистон Республикаси санитария-эпидемиология хизмати тизимини тубдан такомиллаштириш чора-тадбирлари тўғрисида”ги фармонига асосан Соғлиқни сақлаш вазирлигининг санитария-эпидемиология назорати хизмати иккига бўлиб юборилган эди. Санитария-эпидемиология назорати давлат инспекцияси Вазирлар Маҳкамаси, Санитария-эпидемиологик осойишталик агентлиги Соғлиқни сақлаш вазирлиги тасарруфига ўтказилган.\nЎзбекистонда бундан олдин бу каби оммавий қисқартириш 2017 йилнинг майида Мажбурий ижро бюроси -МИБ ташкил этилиши муносабати билан ўтказилган эди.\nБундан ташқари, янги ташкилот пайдо бўлгани туфайли Ўзбекистон Республикаси Адлия вазирлиги ҳузуридаги Суд департаменти тугатилади ва унинг 1 301 та бўшатилаётган штат бирликлари Бюрога ўтказилди.\nЎзбекистондаги 9680 та умумтаълим мактаби ва 5138 та болалар боғчасида ишлаётган бухгалтерларнинг 30-40 фоизи 2018 йилнинг 1 январидан бошлаб ишини марказлаштирилган бухгалтерияларда давом эттириши, қолган 60-70 фоизи ишдан бўшатилиши ҳам хабар қилинган.


1 июнь куни Ўзбекистонда қандай об-ҳаво кузатилади?\nРеспублика Гидрометеорология марказининг хабар беришича, 1 июнь куни Тошкентда ҳаво ўзгариб туради, ёғингарчилик бўлмайди. Шарқдан секундига 3-8 метр тезликда шамол эсади. Кечаси 18-20, кундузи 35-37 даража иссиқ бўлади.\nҚорақалпоғистон Республикаси ва Хоразм вилоятида ҳаво ўзгариб туради, айрим туманларда қисқа муддатли ёмғир ёғиб, момақалдироқ бўлиш эҳтимоли бор. Ғарбдан секундига 7-12 метр тезликда эсаётган шамол момақалдироқ пайтида кучайиб, секундига 15-20 метргача етиши мумкин. Кечаси 17-22, кундузи 28-33 даража иссиқ бўлади.\nБухоро ва Навоий вилоятларида ҳаво ўзгариб туради, ёғингарчилик бўлмайди. Шарқдан эсаётган шамол йўналишини ўзгартириб, ғарбдан секундига 7-12 метр тезликда эсади. Кечаси 20-25, кундузи 34-39 даража иссиқ бўлади.\nТошкент, Самарқанд, Жиззах ва Сирдарё вилоятларида ҳаво ўзгариб туради, айрим туманларда қисқа муддатли ёмғир ёғиб, момақалдироқ бўлиш эҳтимоли бор. Ғарбдан секундига 7-12 метр тезликда эсаётган шамол момақалдироқ пайтида кучайиб, секундига 15-20 метргача етиши мумкин. Кечаси 17-22, кундузи 33-38 даража иссиқ бўлади.\nҚашқадарё ва Сурхондарё вилоятларида ҳаво ўзгариб туради, ёғингарчилик бўлмайди. Шарқдан эсаётган шамол йўналишини ўзгартириб, ғарбдан секундига 7-12 метр тезликда эсади. Кечаси 20-25, кундузи 34-39, баъзи жойларда 41 даражагача иссиқ бўлади.\nРеспубликамизнинг тоғли ҳудудларида ҳаво ўзгариб туради, айрим туманларда қисқа муддатли ёмғир ёғиб, момақалдироқ бўлиш эҳтимоли бор. Ғарбдан секундига 7-12 метр тезликда эсаётган шамол момақалдироқ пайтида кучайиб, секундига 15-20 метргача етиши мумкин. Кечаси 12-17, кундузи 23-28 даража иссиқ бўлади.


Нурилло Тўхтасинов: “Жанубий Корея билан Осиё чемпионатида қандай ўйнаймиз? Ҳамма нарса бўлиши мумкин” / CHAMPIONAT.asia\n18:47Карикатура: Ибрагимович шу ёшида ҳам "Милан" етакчиси 0 18:23"Атлетико"нинг яна бир футболчиси коронавирусга чалинди 0 18:00Азмун Ўзбекистон терма жамоасига қарши ўйинда иштирок этади 2 18:00Coca Cola Суперлига. “Бунёдкор” – АГМК 1:1 (Матнли трансляция) 15 17:53Coca Cola Суперлига. “Қизилқум” – "Машъал". Асосий таркиблар маълум 2 17:39Бартомеу яна саҳнада! У Суаресни "Атлетико"га ўтишини тўхтатиб қўйди. Уругвайлик ғазабда 14 17:14Вейналдум яна "Ливерпуль" билан шартномани узайтиришдан бош тортди 1 16:51Хитой Суперлигаси. Аҳмедов ҳаракат қилаётган "Тяньцзинь Тэда" 90+1 дақиқада гол ўтказиб, мағлубиятга учради 3 16:23Карикатура: Кепа "Челси"да қоладими? 4 16:00Olamsport: Собиқ UFC чемпионининг Дэна Уайтга жавоби, Порье шу йил Фергюсонга қарши жанг қилмоқчи 0 15:59Шота Арвеладзе: "Рақиб учун ғурур, биз учун эса финал ўйини бўлади" 46 15:51Йович "Айнтрахт"га қайтмоқчи. Унга Зидан билан муносабатлар ёқмаяпти 3 15:23Альваро Мората тиббий кўрикдан ўтди 8 14:34"Шаҳр Ходро" бош мураббийи: "Пахтакор"ни ҳурмат қиламан" 30 14:27"Интер" Видалнинг трансферини эълон қилди 4\nНурилло Тўхтасинов: “Жанубий Корея билан Осиё чемпионатида қандай ўйнаймиз? Ҳамма нарса бўлиши мумкин”\n16 окт 2019 18:35\nТеглар : Ўзбекистон ОТЖНурилло Тўхтасинов\nФИФА кунлари муносабати билан Ўзбекистон олимпия терма жамоаси Жанубий Кореяда мазкур юрт ОТЖ билан иккита ўртоқлик учрашувида майдонга тушди.\nДастлабки баҳсда мезбонларнинг қўли баланд келган бўлса, иккинчи учрашувда ҳамюртларимиз Кореялик тенгқурларидан устун келди. Ортда қолган навбатдаги йиғин ҳусусида “Бунёдкор” жамоаси аъзоси Нурилло Тўхтасинов ўз фикрларини билдириб ўтди.\n- Жанубий Кореяга қарши кечган ўйинлар ҳақида фикр ва мулоҳазаларингиз...Сизнингча икки жамоа тўлиқ куч билан ҳаракатландими?\n- Асосий мақсадимиз ўйинимизни тўғри йўлга қўйиб, уни янада шакллантириш эди. Шунинг учун иложи борича мураббийимизнинг кўрсатмалари асосида ҳаракат қилдик.\n- Биринчи учрашувдан сўнг Любинко Друлович қўшимча равишда яна қандай кўрсатмалар берди?\n- Стандарт вазиятлардан унумли фойдаланиш кераклигини тушунтирди.\n- Биласиз, кореяликлар билан осиё чемпионатида бир гуруҳдан ўрин олганмиз. Бу икки ўйиннга қарайдиган бўлсак, қитъа мусобақасида уларга қарши қандай ўйин кўрсатшимиз мумкин?\n- Ҳамма нарса рўй бериши ҳеч гап эмас. Вазиятдан келиб чиқиб иш тутамиз.\n- Аввалги турнирда уларни ярим финалда йирик, 4:1 ҳисобда мағлуб этганмиз. Ушбу сценарийни яна такрорлай оламизми?\n- Бу сафар ўртага Олимпиада йўлланмаси қўйилган. Демак, масъулияти катта бўлган мусобақада икки терма жамоа ҳам борини бериб тўп тепади.\n- Кореяликлар марказда тўпни эгаллаб тезкор ҳужумларни уюштирди, аксарият ҳолларда улар яккакурашларда ҳам устун келди. Балки йиғинга қўшилмаган Остон Ўрунов, Хожиакбар Алижонов, Азиз Ғаниевни ўрни билингандир?\n- Жамоамиз аҳил ва иноқ. Агарда улар ҳам қўшилса, биз янада кучаямиз.\nЎзбекистон U16 терма жамоаси Тожикистон U16'га кичик ҳисобда мағлуб бўлди 61


“Ўзбекнефтгаз”: АЁҚШлардан харид қилинган нефть маҳсулотларининг пулини CLICK орқали тез ва қулай тўлаш имконияти яратилди — Teletype\n“Ўзбекнефтгаз”: АЁҚШлардан харид қилинган нефть маҳсулотларининг пулини CLICK орқали тез ва қулай тўлаш имконияти яратилди\n“Ўзбекнефтгаз” АЖ тасарруфидаги “UNG Petro” корхонасига қарашли республика бўйлаб жойлашган автомобилларга ёқилғи қуйиш шоҳобчалари тармоғидан харид қилинган нефть маҳсулотларининг пулини CLICK орқали тез ва қулай тўлаш имконияти яратилди.\nCLICK орқали тўлов ҳозирча фақат жисмоний шахсларга мўлжалланган. Бунинг учун биринчи навбатда смартфон телефонлари орқали “UNG Petro” ёки "Click evolution" иловасини юклаб олиш талаб этилади. Шундан сўнг иловага банк карта рақамлари киритилиб авторизация қилинади.\nАЁҚШга кирганда ҳайдовчи ўз автоуловидан тушмаган ҳолда калонка олдида “QR код расми”га смартфонини яқинлаштирса, керакли миқдордаги пул маблағлари ечилиб, нефть маҳсулоти қуйиб берилади.\nХаридор илова орқали пул тўлови амалга ошираётган вақтда ҳеч қандай комиссиясиз амалга оширилади. Яъни яратилган қулай хизмат учун харидордан ҳеч қандай пул маблағи ечилмайди. Ваҳоланки бошқа иловаларда ҳар бир ўтказилган суммадан 1 фоиз пул маблағи ечилиши назарда тутилган.\n“UNG Petro”да эса аксинча, Click иловаси орқали тўлов қилган мижоз ҳамёнига ҳар бир тўловдан 2 фоизгача пул қайтими тушириб берилади. Қайтимлардан йиғилган пулга Click иловадаги мавжуд хизматлар (коммунал, мобиль алоқа ва ҳ.к) учун тўловларни амалга ошириш мумкин бўлади.


Ўзбек мумтоз адабиёти тарихи - “Ҳайрату-л-аброр” достонининг ғоявий-бадиий хусусиятлари\nHome icon Бош саҳифа»Кутубхона»Қўлланмалар»Ўзбек мумтоз адабиёти тарихи - “Ҳайрату-л-аброр” достонининг ғоявий-бадиий хусусиятлари\n8 дан 17 сахифа\n1. “Ҳайрату-л-аброр” достонининг таркибий тузилиши.\n2. Достон муқаддимасига умумий тавсиф.\n2. Достондаги мақолотлар.\n3. Достондаги ҳикоятлар.\nДостоннинг биринчи боби Қуръони каримдаги бош илоҳий жумла “Бисмиллоҳир раҳмонир раҳим” (“Меҳрибон ва раҳмли Оллоҳ номи билан бошлайман”)нинг поэтик шарҳига бағишланган. Бу боб нафақат “Ҳайрату-л- аброр” учун, балки умуман “Хамса” учун ҳам кириш вазифасини ўтайди, чунки кейинги достонларда биз бу илоҳий жумлани учратмаймиз. Ҳазрат Навоий бу жумлани икки нуқтаи назардан таҳлил қилади, яъни қабул қилувчилар ва рад этувчилар. Бунда ушбу жумладаги ҳар бир ҳарфга алоҳида маъно юклатилади. Дастлаб рад этувчиларга тўхталинар экан, ушбу жумладаги ҳар бир ҳарфнинг бу тоифа кишиларини жазолантиришга хизмат қилдирилганлигини кўрамиз. Хусусан, “ﺱ” – “син” ҳарфи ҳақида гапирилганда, унинг шакли наҳанг балиғининг умуртқа суягидаги аррадек бўлиб, рад этувчилар учун офатдек; “ﻢ” – “мим” ҳарфи илон нафасидек ўт сочиб, йўл бошида оғзини очган ҳолда ётади деган ташбеҳлардан фойдаланилади. Шу тариқа Навоий ушбу жумладаги қолган ҳарфларни ҳам ушбу мақсадга хизмат қилдиради ва китобот (ҳарф) санъатининг бетакрор намунасини яратади.\n1. “Ҳайрату-л-аброр” типида ёзилган бошқа яна қандай достонлар номларини айта оласиз?\n2. “Ҳайрату-л-аброр” умумий “Хамса” учун кириш вазифасини ўташини достондаги қайси хусусият орқали билиш мумкин?\n3. Достоннинг кириш қисмида Навоий қандай фикр ва ғояларни илгари сурган?\n4. Достондаги мақолот ва ҳикоятларнинг ўзаро боғлиқлигини аниқ мисоллар билан асосланг.\n5. Достонга танланган вазннинг хос хусусиятлари ҳақида нималар дея оласиз?\n4. Муҳиддинов М. Комил инсон - адабиёт идеали. – Т.: Маънавият, 2005.


06 март 2021, Тошкент вақти: 16:37\nМарказий Осиё давлатлари чегараларида катта сиғимли юк машиналари тиқини тез-тез содир бўлиб туради.\nЎзбекистоннинг Туркманистон билан чегарасидаги Олот-Фароб божхона постида турк ширкатларига оид 50 дан зиëд юк машинаси ва уларнинг 100 га яқин ҳайдовчиси 29 кундан бери Туркманистонга ўтказилмай Ўзбекистонда турибди.\nБу ҳақда Озодликка турк ҳайдовчиси маълум қилди. Унинг айтишича¸ Ўзбекистон ҳудудида тиқилиб қолган катта сиғимли юк машиналари ҳайдовчилари чўл шароитида касалга чалинган.\nҲайдовчига кўра¸ фураларга Тожикистондан йигирилган ип¸ пахта ва мис ортилган.\nЎзбекистонга қарашли Олот божхона постининг (Олот-Фароб божхона пости) Озодликка гапирган ходимига кўра¸ машиналарнинг тирбанд бўлиб қолишига Ўзбекистоннинг алоқаси йўқ.\nОзодлик суҳбатлашган фура ҳайдовчиси 29 кундан бери антисанитария аҳволда қийналиб кетганлигини айтаркан, бундай деди:\n- 29 кундан бери кабинада ëтиб-турамиз. Атроф - чўл. Бир неча марта кабинага илон кириб кетди. Қўрқиб уйқуни ҳам мазаси бўлмади. Пулларимиз ҳам тугаган. Юкни ташлаб кета олмаймиз. Туркиянинг Ўзбекистондаги элчихонаси ҳам ëрдам бермади.\nВоқеани ўрганган туркман журналисти Саҳро Ғулом Набига кўра¸ “Туркманистон ва Тожикистон орасида юзага келган дипломатик муаммо боис" юк машиналарининг Туркманистон ҳудудига киришига изн берилмаган.\nЖурналист бу “дипломатик муаммо” тафсилотлари сир тутилаëтганлигини билдирди.\nОзодлик суҳбатлашган тожикистонлик журналистнинг айтишича, “Афғонистон орқали Туркманистонни Тожикистон билан боғлайдиган темир йўл қурилишида Тожикистон ўз мажбуриятини бажармагани Туркманистон президенти ғазабига сабаб бўлган”.\nТуркман журналисти Саҳро Ғулом Набига кўра¸ транзит ташувлар билан боғлиқ муаммо ўтган йилнинг августида бошланган:\n- Сентябрь ўрталарига келиб расмий Ашхобод Тожикистондан келаëтган юк машиналарининг транзит тарзда Туркманистондан ўтиши чекланганини, хавфсизлик чораси дея, расман билдириш қилди. Жорий йил февралида ҳам шундай тиқилиннч бўлувди.\nЖорий йил мартида Тожикистон иқтисодий тараққиëт ва савдо вазирлиги ўз юкларини Туркманистонни айланиб ўтиб Озарбайжон орқали Туркияга етказишни билдирган эди.\nОзодлик билан 20 май куни гаплашган юк машинаси ҳайдовчисига кўра, “бу ортиқча 1000 километр йўлни босиб ўтиш”, деганидир.\nОзодлик суҳбатлашган Ўзбекистонга қарашли Олот божхона постининг мулозимига кўра¸ Марказий Осиëдаги давлатлар ўртасидаги тушунмовчиликлар боис фуралар ўртада жойлашган Ўзбекистонда тиқилиб қолиши тез-тез учраб туради. Мулозимга кўра¸ божхона олдидаги тирбандликдан Ўзбекистон манфаатдор эмас.\nЖорий йил бошидан бери ўзбек-туркман чегарасидан ташқари ўзбек-қозоқ чегарасининг Қозоғистон томонида юк ортилган юзлаб фура Ўзбекистон ҳудудига ўта олмай тирбандлик юзага келган эди.\nБу тирбандликни изохлаган Қозоғистон томони эса¸ компьютер тизимида юз берган муаммо сабаб узун навбат ҳосил бўлганини айтган эди.\n"Яллама" чегара ўтказиш пунктида 7 километрли тиқин пайдо бўлди\nҚирғизистон Қозоғистон ўтказмаётган товарларини Ўзбекистонга сотмоқчи\nМХХ Қозоғистон билан чегаранинг ёпилгани тўғрисидаги хабарларни рад этди\nЎзбекистон Қозоғистон билан чегараларини бир томонлама ëпди


KUN.UZ дайжести: 15 октябрда рўй берган энг қизиқарли хабарлар\n19:59 / 15.10.2015\nҲурматли ўқувчилар, эътиборингизга 15 октябрь куни рўй берган энг қизиқарли воқеалар ҳақидаги хабарларни такроран ҳавола этамиз.\nSamsung янги Tizen-смартфонини расмий равишда тақдим қилди>>\nSamsung мавжуд операцион тизим асосида ясалган янги Z3 смартфонини тақдим этди. Бу ҳақда Samsung Mobile сайтида маълум қилинган.\nСуарес Мессига гном тасвири бор пижама совға қилди>>\n"Барселона" ҳужумчиси Лионель Месси ўз жамоадошидан ажойиб пижамани совға сифатида олганини маълум қилди.\nАмерика фуқароси кўпроқ “лайк” йиғаман деб 3 ёшли ўғлининг ўлимини саҳналаштирди>>\nАмерикалик таниқли пранкер Роман Атвуд турмуш ўртоғини максимал даражада қўрқитиш ва YouTube`да кўпроқ “лайк” тўплаш учун уч ёшли ўғлининг ўлимини саҳналаштирди.\nЭритрея терма жамоаси футболчилари Ботсванадан сиёсий бошпана сўрашди>>\nФутбол бўйича Эритрея терма жамоасининг 10 нафар аъзоси 2018 йилги ЖЧ учун саралаш босқичи доирасида Ботсванага қарши кечган сафар учрашувидан кейин ватанга қайтишни исташмади. Улар Ботсвана ҳукуматидан сиёсий бошпана сўрашган.\nОАВ: Emirates Женнифер Энистон тушган рекламани ҳимоя қилмоқда>>\nEmirates авиакомпанияси актриса Женнифер Энистон тушган снобистик рекламани ҳимоя қилмоқда. Бу ҳақда Fox News нашри ёзмоқда.\nКун фотоси: Қибрайликлар НУЖни суратга олишдими ёки бу фотошопми?>>\nФейсбук ижтимоий тармоғида Тошкент вилояти, Қибрай туманида истиқомат қилувчи Бахтиёр Усмонов исмли фойдаланувчи томонидан жойлаштирилган сурат шов-шувларни келтириб чиқарди.\niOS 9 операцион тизимига "джейлбрейк" чиқди>>\nLADA Марказий Осиё ва Мўғилистон бозорига қайтмоқчи>>\nLADA автомобиллари Ўзбекистон, Қирғизистон, Туркманистон, Тожикистон ва Мўғилистон бозорига қайтмоқда. Бу ҳақда 15 октябрь куни АвтоВАЗ матбуот хизмати хабар қилди.\n"АвтоВАЗ ва "БИПЭК АВТО" мазкур бозорларда ҳамкорликда фаолият олиб боришга киришди.\nАлишер Усмонов киберспорт соҳасидаги лойиҳага 100 млн доллар киритмоқчи>>\nШаҳарларнинг офис ижараси нархлари бўйича рейтинги эълон қилинди>>\nKnight Frank компаниясининг махсус тадқиқот натижаларини эълон қилди. Унда шаҳарларнинг офисларни ижара бериш нархлари бўйича рейтинги акс этди. Тадқиқот 2015 йил 2-чораги кўрсаткичлари асосида тайёрланди.


14:28 / 18.11.2015\nСуд ходимининг 12news.uz мухбирига хабар қилишича, Тошболтаев Фарғона халқаро аэропортида Красноярскдан келган рейс йўловчиларининг юкларини текшириш чоғида қўлга олинган.\n2 Гб ли Smartbuy Micro SD чипи хотирасини текшириш чоғида унинг ичидан “Ўзбекистон ислом ҳаракати” экстремистик гуруҳи идеологларидан бири Абдували Мирзаевнинг чиқишлари қайд қилинган файллар топилган. Тергов давомида Тошболтаев буларни Иркутск вилоятида олганини, аммо уларда ёлғиз Қуръон оятлари бор деб ўйлаганини айтди.\nСўх вилоятилик 22 ёшли Раҳматуллоев эса Калуга вилоятида меҳнат муҳожирлигида эди. У ҳам ўша пайтда қўлга олиниб, унинг ёнидан топилган 2 Гб ли Micro SD картаси хотирасидан диний-экстремистик мазмундаги файллар топилган. Экспертиза хулосасига кўра, бу материаллар “Жиҳодчилар” экстремистик оқимига тегишлидир.


15.06.20 14:24\tmsk\nЎЗБЕКИСТОНДАГИ КАРАНТИН ПОСТИ . AUTOSTRADA.UZ САЙТИ ФОТОСУРАТИ\nКоронавирус Ўзбекистонга март ойининг ўртасида кириб келди. Республика ҳукумати зудлик билан барча чегараларни ёпиб қўйди ва карантин жорий этди. Ниқоб тақиш тартиби, ижтимоий масофа, ўзини ўзи яккалатиш тартиби, ватандошларни қайтаришга ташкил этилган чартер рейслар – бу тушунчаларнинг ҳаммаси ўзбекистонликлар учун одатий бўлиб қолди.\nМана COVID-чекловларнинг киритилганига ҳам уч ой тўлди. Расмийлари эпидемиологик вазиятдан келиб чиққан ҳолда тактикани ўзгартириб турдилар. Аввалига тартибни қатъийлаштирдилар: ниқоб тақмаганлик учун жаримани кўтардилар, инфекция ҳақидаги ёлғон хабар тарқатганлик учун қонун бўйича жавобгарлик киритдилар, шаҳарликларни зирҳли техникадан туриб овоз кучайтиргичлар орқали “уйлардан чиқиб, хато қилиб қўйманглар”, дея қўрқитдилар. Шундан сўнг аста-аста енгилликлар киритила бошланди: мамлакатда сариқ ва яшил ҳудудлар пайдо бўлди, уларда касаллик юқтириш даражаси юқори бўлган қизил ҳудудлардан фарқли ўлароқ карантин чоралари бироз енгилроқ эди, бир қатор корхоналарга ўз фаолиятларини тиклашга рухсат берилди, стадионларга, гарчи томошабинларсиз бўлса ҳам футбол қайтиб келди, рухсат берилган миқдордаги (ўттизтагача) меҳмонлар билан биринчи тўйлар ўтди. Аҳоли енгил тин олиб, эпидемиологик қоидаларга амал қилишда ҳушёрликни йўқотди, жойлардаги мутасаддилар эса шифокорларга аталган мукофот пулларини “ўзлаштиришни” ўрганиб олдилар...\nКарантин одамларга ўзларини ўзлари ўзгартиришга, нималардандир сабоқ олишга, бошқача яшашга кўникишга ўргатди. “Фарғона” Facebook ижтимоий тармоғидаги ўзининг аккаунтидан туриб ўзбекистонлик ўқувчиларидан қатъий эпидемиологик чоралар киритилиши натижаси ҳаёт нечоғлик ўзгаргани ва мутлақо янги шароитларда уларни уч ой давомида нималарга ўрганганлари билан қизиқиб кўрди. Ўн кун давом этган сўровларимиздан кейин юздан зиёд шарҳларни олдик ва илтимосимизга лаббай дея ўз тажрибалари билан ўртоқлаган барча ўқувчиларимизга миннатдорчилик билдирамиз.\nФойдалар ва зарарлар\nКоронавирус туфайли қатъий чекловлар киритилган кўпчилик мамлакатларнинг аҳолиси учун карантин ноодатий имтиҳонга айланди. Кўпчилик ушбу мажбурона тутқунликда ҳам ўзлари учун ижобий жиҳатларни топишга уриниб кўрдилар. Психологлар ўзини ўзи ривожлантириш билан машғул бўлишга, битта том остида қолган қариндошлар билан ярашиб, яқинлашишга, кейинроқ, вақт топсам ўқирман, дея четга суриб қўйган китобингизни топиб ўқишни маслаҳат бердилар... Бироқ Ўзбекистонда, қолдирилган шарҳлардан келиб чиқадиган бўлсак, буларнинг ҳаммаси долзарб бўлмай қолган экан.\nОдамларни биринчи навбатда ишсиз ва тирикчиликка етадиган маблағларсиз қолиш қўрқуви хавотирга солиб қўйган экан. Боз устига, давлат коронавирус иродаси билан вақтинча қуруқ нон-чойга куни қолган фуқароларга моддий ёрдам кўрсатиш ҳақида қайғурмади ҳам. Қарияларга пенсияларини аввал пластик карталарга, кейин бўлса яна нақд пулга ўтказиб, керак бўлмаган “бош оғриғини” туҳфа этдилар.\nКўпчилик шарҳловчилар расмийларнинг аҳолига молиявий ёрдам кўрсатиш жиҳатидан ҳаракатсизлиги кўринишидаги карантиннинг семиз “минуси”ни қайд этиб ўтдилар.\n“Расмийлар аҳолигиа ҳатто таранг вазиятда ҳам пул тўлашни хаёлига келтирмаслигини тушуниб етдим. Одатдагидек, расмийлар барча масъулиятни хусусий бизнес зиммасига юклаб қўйди. Ўзи шундоғам дунё бўйича энг катта солиқлар бизда, аммо бундан ҳеч қандай манфаат йўқ. Собиқ совет республикалари ичида Ўзбекистон ҳаммадан кўп ташқи қарзлар олди, аммо шу билан бирга, аҳолига молиявий жиҳатдан ҳеч қандай ёрдам кўрсатмаган шу битта Ўзбекистон қолди, холос”, — дея ёзибди Мурад Гассиев (бу ерда ва кейинги матнларда ижтимоий шарҳлар оригинал орфография ва пунктуацияни ўзгартирмай келтирилган. “Фарғона” изоҳи.).\nЎзбекистон бозоридаги савдо . Kun.uz сайти фотосурати\n“Давлат томонидан ҳеч қандай кўмак йўқ!!! Кичик бизнесни карточкаларга маблағ ўтказишга мажбурладилар, бу пуллар эса кейинига давлат томонидан ёрдам сифатида берилди”, — дея қайд этди Фейсбук фойдаланувчиси Максим Андреев.\nШунга ўхшаш фикрни Дуас Елена ҳам билдирган: “Ўзини ўзи яккалатиш тартиби раҳбариятдан яхшилик кутиш ва давлатга умид қилиш совет ўтмишидан қолиб кетган рудиментар ҳиссиёт эканлигига ишонишга мажбур қилди. Бизда энди ҳаммаёқ зоналар бўлиб кетди, зонада эса: ишонма, қўрқма ва сўрама”.\n“Бу вақт одамларни уйда ишсиз, тирикчилик учун ҳеч вақосиз уйда ўтиришга мажбур қилиб қўйган бизнинг ҳукуматнинг асл юзини очиб қўйди. Кўп нарсалар ҳақида ёзиш мумкин, бироқ бунинг фойдаси бормикан?! Афсуски, ҳеч нарса ўзгармапти, биз “ёрқин келажак” ҳақидаги ваъдаларга ишонган ҳолда яшашни давом эттирмоқдамиз. Бизнинг халқимизнинг сабри ҳадди-чегараси йўқ”, — дея таъкидлаб ўтди Ruslan Babakhanov.\nБир нечта иқтибослар билан чекланиб қоламиз, ҳолбуки деярли ҳар икки шарҳнинг биттаси давлат кўмагининг бундай аломатларига бағишланган эди. Демак, карантин фуқароларни қандайдир бирор янгиликка ўргатиб қўйгани йўқ экан, балки ҳатто ўта фавқулодда вазиятда ҳам юқоридагилар қуйидагиларнинг бунақа шароитларда омон қололмаслиги ҳақида ўйлашни ҳам истамас эканликларини тасдиқлаб қўйди.\nФойдаланувчилар кеча пайдо бўлиб қолмаган яна битта муаммони қайд этиб ўтдилар. Гап коррупция ҳақида кетмоқда, жамиятнинг бу иллатини на эпидемиялар ва на фалокатлар қўрқита олар экан.\n“Давлат ўз фуқароларига туфуриб қўйганига яна бир бор ишонч ҳосил қилдим, маҳалла, домкомлар кимдир қаердандир ажратиб берган маблағлар ва ёрдамларни ўз яқинлари билан ўзаро бўлишиб олдилар, лоқайд бўлмаган Ўзбекистонликлар эса қўшни аёлларга ва ёлғизларга очдан ўлиб қолмасликлари учун ёрдам бердилар. Бу мамлакатни коррупция ҳалок қилади”, — дея ёзади Tanya Khosnullina.\nКарантин пости . Uznews.uz сайти фотосурати\nУнинг фикрига Ольга Мамедова ҳам қўшилмоқда: “Қаёққа қарама, ёппасига коррупция! Ҳатто карантин зонасида ҳам ушбу криминал жараённи бор кучи билан ишга қўйишибди! Кимни қўлидан келса, ўз ҳолига яраша, ҳеч қандай давлатнинг ёрдамисиз омон қолишга ҳаракат қиляпти!”\n“Яна бир бор биз маҳалла қўмитасидан бошлаб юқоригача ҳукуматга керак эмаслигимизга ишонч ҳосил қилдим. У ерда фақат текинхўрлар, кўбўямачилар ва порахўрлар ўтирар экан. Ёрдамни ҳам машиналари, дачалари бор одамларга беряптилар. Депутатларимиз қачон халқ учун озгина бўлса ҳам бирор фойдали иш қиладилар? Улар ҳеч еб тўймаяптилар, ўмаряптилар, ўпиряптилар”, — дея фикрини билдирди Светлана Кожаева.\nБироқ ҳамма шарҳлар бунақанги ёмон эмас. Ўқувчимиз Aliya Vildanova юқорида тилга олинган “минуслар” билан бир қаторда расмийлар ҳаракатидаги “плюсни” ҳам қайд этиб ўтган. Унга кўра, содир бўлаётган ишларнинг ижобий жиҳати шундаки, расмийлар карантин чораларини ўз вақтида киритганлар, шунинг учун ҳам республикада коронавирусдан ўлганларнинг сони кам. Мақтовли шарҳларни ўқишда давом этаман деган одам чучварани хом санабди. Фойдаланувчилар томонидан ижобий баҳо берилган мана бу шарҳдан бошқа шарҳ йўқ.\nКам таъминланган оилага озиқ-овқат тўпламини етказиб бериш. Ўзбекистон Соғлиқни сақлаш вазирлиги матбуот хизмат фотосурати\nШарҳларда ўзбекистонликларнинг ўзлари кам таъминланган оилаларга ҳамда бошқа муҳтожларга ёрдам бериб келганига алоҳида урғу берилган. Умуман олганда, республикада хайрия анъаналари доим мустаҳкам бўлиб келган. Мана иккита мисолни келтириб кўрайлик. Биринчиси, пандемиянинг биринчи куниёқ мамлакатда жуда қудратли волонтёрлик ҳаракати бошланиб кетди, лекин кейинроқ давлат бу ҳаракатни оёқ остига олиб қўйди. Иккинчи мисол: Сирдарё вилояти Сардоба сув омборида тўғон ўпирилиши ортидан юзага келган ҳалокатда жабрланганлар учун ёрдам тўплаш. Ўшанда, биргина Тошкентнинг ўзида лоқайд бўлмаган инсонлар шунчалик кўп инсонпарварлик ёрдами тўпладиларки, уларни расмийлар тахлаб улгура олмай қолдилар ва натижада, юкнинг бир қисми нобуд бўлди. Бироқ ҳаммасига баҳона топилди – бунга ёмғир айбдор экан. Айтгандек, мутахассисларнинг дастлабки текшируви якунида сувлари Жанубий Қозоғистонгача оқиб борган ўша ҳавза тўғонини кучли шамол оқибатида кўтарилган тўлқин бузиб юборган экан. Кейинчалик деярли миллиард куб метр сувни жиловлаб турган тўғонни бунданда кулгили ўта қаҳрли лаққабалиқлар ва яна қанақадир кўр балиқлар бузиб ташлагани ҳақидаги версия пайдо бўлди. Бироқ бу бошқа ҳикоя, ўрни келганда ҳикоя қилинади.\nАгар ижтимоий муаммолардан эътиборимизни бироз чалғитадиган бўлсак, карантин ўзбекистонликларни кўпроқ ухлашга, бекорчиликдан завқланишга, ўз яқинларига тоқатлироқ бўлишга ўргатгани маълум бўлади. Кўпчилик шарҳловчилар оила аъзоларини ишгача ва ишдан кейин кўриш бошқа ва кеча-ю кундуз бирга бўлиш бутунлай бошқа эканлигини қайд этдилар. Карантин чоғида одамлар яқинларига меҳрибонроқ бўлишни, тортишув ва жанжаллардан ўзини олиб қочишни, мураккаб вазиятларда бир-бирини қўллашни ўргандилар. Бироқ бу ерда ҳам киши таъбини хира қиладиган доғ чиқиб қолди. Шарҳловчилардан бири маълум қилишича, уч ой давомида унинг хотини шунчалик асабига тегдики, у хотини билан тезроқ ажрашиш учун ЗАГСларнинг очилишини зориқиб кутмоқда. Нима ҳам дердик, ҳаётнинг ўз ўнқир-чўнқир йўллари бор...\nВирус ҳақида сўз юритиладиган бўлса, COVID-19 инфекциясининг Ўзбекистонда тарқалиш сурати пасаймаяпти, 7 июнь куни янги рекорд ўрнатилди, бир кеча-кундуз давомида 237 нафар одам коронавирусни юқтириб олгани маълум бўлди. Беш кун ўтиб республиканинг бош санитар врачи Нурмат Атабеков “муайян ҳудудда касаллик пайдо бўлиши билан беморда ва унинг атрофидагиларда “ижтимоий” иммунитет шаклланишини” маълум қилиб, ўзбекистонликларни қувонтирмоқчи бўлди. Бироқ ҳамма тестлардан ўтиб, ўзининг самарадорлигини исботлаган вакцина ҳозиргача яратилмади. Шунинг чун ҳам биз ҳозирча коронавирус қўзғатувчиси билан бирга яшаб туришга мажбурмиз.\nБизнинг камтарона сўровимиздан чиқарадиган энг қайғули хулоса шундаки, уч ой давомида ҳеч нарса қилмасликка мажбур бўлиб, яна пул маблағларисиз бекорчиликда ўтириш ўзбекистонликларнинг қалбида мисли кўрилмаган даражада пессимизм, расмийлар учун оддий одамлар керак эмас экан, деган ишонч ўрнашиб олди. Қайси ҳудудда бўлманг, қизилдами сариқдами ёки яшилдами, фақат ўзингизга умид қилинг. Киноя аралаш “ёрқин” ёки “буюк” дея аталадиган келажакдан ҳеч қандай яхшилик кутманг. Афсуски, бизнинг Фейсбук саҳифамиздаги сўровда иштирок этганларнинг кўпчилиги Ўзбекистонда ҳеч нарса ўзгармайди, дея ишончлари комил...